|  |  |  |  |  |  |  |
| --- | --- | --- | --- | --- | --- | --- |
| # |  |  |  |  |  |  |
|  | arRno | arRtxt | arTxtRaw | dvTxt | Takhrij |  |
|  | 51 | صحيح البخاري | حَدَّثَنَا إِبْرَاهِيمُ بْنُ حَمْزَةَ قَالَ: حَدَّثَنَا إِبْرَاهِيمُ بْنُ سَعْدٍ ، عَنْ صَالِحٍ ، عَنِ ابْنِ شِهَابٍ ، عَنْ عُبَيْدِ اللهِ بْنِ عَبْدِ اللهِ: أَنَّ عَبْدَ اللهِ بْنَ عَبَّاسٍ أَخْبَرَهُ قَالَ: أَخْبَرَنِي أَبُو سُفْيَانَ بْنُ حَرْبٍ : أَنَّ هِرَقْلَ قَالَ لَهُ: سَأَلْتُكَ هَلْ يَزِيدُونَ أَمْ يَنْقُصُونَ؟ فَزَعَمْتَ أَنَّهُمْ يَزِيدُونَ ، وَكَذَلِكَ الْإِيمَانُ حَتَّى يَتِمَّ. وَسَأَلْتُكَ هَلْ يَرْتَدُّ أَحَدٌ سَخْطَةً لِدِينِهِ بَعْدَ أَنْ يَدْخُلَ فِيهِ؟ فَزَعَمْتَ أَنْ لَا ، وَكَذَلِكَ الْإِيمَانُ حِينَ تُخَالِطُ بَشَاشَتُهُ الْقُلُوبَ لَا يَسْخَطُهُ أَحَدٌ . | އިބްނު ޢައްބާސް ރިވާ ކުރެއްވިއެވެ: އަބޫ ސުފްޔާނު ތިމަންނައަށް ކިޔައިދެއްވިއެވެ: ހިރަޤުލް އެކަލޭގެފާނު އަރިހުގައި ބުންޏެވެ: އަހަރެން ތިބާއަށް ސުވާލު ކުރީމެވެ: (ރަސޫލާއަށް) ތަބާވާ މީހުން ވަނީ ގިނަހެއްޔެވެ؟ ނޫނީ މަދުހެއްޔެވެ؟ ދެން ތިބާ ދަޢުވާ ކުރީ އެބައިމީހުން ވަނީ ގިނަ ކަމަށެވެ.އަދި އީމާންކަން ފުރިހަމަ ވުމަށް ދާންދެން ކަން ވާނީ ހަމަ އެފަދައިންނެވެ. އަދި ތިބާއަށް ސުވާލު ކުރީމެވެ: އެ މީހުން ދީނަށް ވަނުމަށް ފަހު، އެ މީހުންގެ ތެރެއިން އެކަކު ވެސް އޭނާގެ ދީން ދެކެ ވާ ނަފުރަތަކުން މުރުތައްދުވޭހެއްޔެވެ؟ ފަހެ ތިބާ ދަޢުވާ ކުރީ އެހެން ނުވާ ކަމުގައެވެ. އަދި އީމާންކަމުގެ އުފާވެރިކަން ހިތާއި އެއްވެގެން ދާއިރު ވަނީހަމަ އެފަދައިންނެވެ. އެއްވެސް މީހަކު އެދެކެ ނަފުރަތެއް ނުކުރާނެއެވެ. |  | !!! make takhrij here next |
|  | 52 |  |  | އައްނުޢްމާނު ބިން ބަޝީރު ރިވާ ކުރެއްވިއެވެ: ރަސޫލު ﷲ ﷺ ޙަދީޘް ކުރައްވަނިކޮށް އަޑުއެއްސެވީމެވެ: ”ޙަލާލު ކަންތައް ވަނީ (ސާފުވެ) ބަޔާން ވެގެންނެވެ. އަދި ޙަރާމް ކަންތައް ވެސް ވަނީ (ސާފުވެ) ބަޔާން ވެގެންނެވެ. އަދި އެ ދެމެދުގައި (ޙަރާމް ޙަލާލާ މެދު ޝައްކު އުފެދޭ) ޝުބުހާތަކެއް ވެއެވެ. މީހުންގެ ތެރެއިން ގިނަ ބަޔަކަށް އެ ކަންތައް (ޙަލާލުތޯ ޙަރާމްތޯ) ނޭނގެއެވެ. ފަހެ، އެ ޝުބުހަތަކުން ރައްކާތެރިވެގެންފި މީހާ، އޭނާގެ ދީނާއި އަބުރަށް ޓަކައި (ރައްކާތެރިވެ އެ ކަންތަކުން) ބަރީއަ ވެއްޖެއެވެ. އަދި އެ ޝުބުހަތަކަށް އަރައިގެންފި މީހާ، އޭނާގެ މިސާލަކީ ޙިމާޔަތް ކުރެވިފައިވާ އިމެއް ވަށައިގެން ބަކަރި ހުއިހައްޕާ މީހެއްގެ މިސާލެވެ. ފަހެ، އެ ބަކަރިތައް އެ އިމައް ވަދެ ހުއިކެއުން ގާތެވެ. ދަންނާށެވެ. ހަމަކަށަވަރުން ކޮންމެ ރަސްކަލަކަށް ޙިމާޔަތް ކުރެވިފައިވާ އިމެއް ވެއެވެ. އަދި ދަންނާށެވެ. ހަމަކަށަވަރުން ﷲ ގެ ބިމުގައި ވާ އެ އިލާހުގެ އިމަކީ، އެ އިލާހު ޙަރާމް ކުރެއްވި ކަންތަކެވެ. އަދި ދަންނާށެވެ. ހަމަކަށަވަރުން (އިންސާނާގެ) ހަށިގަނޑުގައި މަސްކޮޅެއް ވެއެވެ. އެ މަސްކޮޅު އިސްލާޙު ވެއްޖެ ނަމަ، މުޅި ހަށިގަނޑު އިސްލާޙު ވެދެއެވެ. އަދި އެ މަސްކޮޅު ފަސާދަ ވެއްޖެ ނަމަ، މުޅި ހަށިގަނޑު ފަސާދަ ވެދެއެވެ. ދަންނާށެވެ. އެއީ ހިތެވެ.“ |  |  |
|  | 53 |  |  | ެައަބޫ ޖަމްރާ ރިވާ ކުރެއްވިއެވެ: އިބްނު ޢައްބާސް އަރިހުގައި ތިމަން އިށީނދެ އުޅުނީމެވެ. އިބްނު ޢައްބާސް ތިމަން އިށީންނުވަނީ އެކަލޭގެފަނުގެ އެނދުކޮޅުގައެވެ. ފަހެ، އިބްނު ޢައްބާސް ދެންނެވިއެވެ: ތިމަން ކަލޭގެފާނުގެ މުދަލުން ބައެއް ތިބާއަށް ކަނޑައަޅުއްވަންދެން ތިމަންކަލޭގެފާނާއިއެކު ހުންނަވާށެވެ. ދެން ތިމަންނަ އެކަލޭގެފާނައިއެކު ދެ މަސް ދުވަސް ވާންދެން ހުންނެވީމެވެ. ފަހެ، އިބްނު އައްބާސް ދެންނެވިއެވެ: ހަމަކަށަވަރުން ރަސޫލު ﷲ ﷺ ގެ އަރިހަށް ޢަބްދުލް ޤައިސްގެ ވަފްދު އައި ހިނދު އެ ނަބިއްޔާ ޙަދީޘް ކުރެއްވިއެވެ: ”(ތިޔައީ) ކޮން ޤައުމެއްހެއްޔެވެ؟“ ނުވަތަ ”ކޮން ވަފްދެއްހެއްޔެވެ؟“ އެބައިމީހުން ދެންނެވިއެވެ: (ތިމަންމެންނީ) ރަބީޢަ (ވަންހައިގެ މީހުންނެވެ). ނަބިއްޔާ ޙާދީޘް ކުރެއްވިއެވެ: ”(ތިޔަ) ޤައުމަށް ނުވަތަ ވަފްދަށް މަރުހާބާއެވެ. އެއްވެސް ގެއްލެނިވުމެއް އަދި ހިތާމައެއް ވެސް ނެތެވެ.“ އެބައިމީހުން ދެންނެވިއެވެ: އޭ ﷲ ގެ ރަސޫލާއެވެ. ހަމަކަށަވަރުން ތިމަންމެންނަށް އިބަ ނަބިއްޔާގެ އަރިހަށް ހުރުމަތްތެރިވެގެންވާ މަސްތަކުގައި މެނުވީ ނާދެވެއެވެ. އަދި ތިމަންމެންނާއި އިބަ ނަބިއްޔާއާ ދެމެދު މުޟަރު ޤަބީލާގެ މި ކާފަރުންގެ އަވަށެއް ވެއެވެ. ވީމާ ކަނޑައެޅިގެންވާ (ސާފު) އަމުރެއް ތިމަންމެންނަށް ކުރައްވާށެވެ. ތިމަންމެންގެ ފަހަތުގައި (ރަށުގައި) ވާ ބަޔަކަށް އެކަމުގެ ޚަބަރު ދޭނަމެވެ. އަދި (އެކަމުގެ ސަބަބުން) ތިމަންމެން ސުވަރުގެއަށް ވަދެވޭނެ ކަހަލަ އަމުރެކެވެ. އަދި އެބައިމީހިން ބޯތަކެއްޗާއި މެދު ސުވާލު ކުރެއްވިއެވެ. ވީމާ ނަބިއްޔާ އެބައިމީހުންނަށް ހަތަރު ކަމަކައިގެން އަމުރު ކުރެއްވިއެވެ. އަދި ހަތަރު ކަމަކުން ނަހީ ކުރެއްވިއެވެ. އެބައިމީހުންނަށް އަމުރު ކުރެއްވީ ހަމައެކަނި ﷲ އަށް އީމާން ވުމަށެވެ. ނަބިއްޔާ ޙަދީޘް ކުރެއްވިއެވެ: ”ހަމައެކަނި ﷲ އަށް އީމާންވުމަކީ ކޮބައިކަން އެނގިލައްވާހެއްޔެވެ؟“ އެބައިމީހުން ދެންނެވިއެވެ: އެންމެ މޮޅަށް ދެނެވޮޑިގެންވަނީ ﷲ އެވެ. އަދި އެ އިލާހުގެ ރަސޫލާއެވެ. ނަބިއްޔާ ޙަދީޘް ކުރެއްވިއެވެ: ”ﷲ ފިޔަވައި (އަޅުކަން ޙައްޤުވާ) އެހެން އެއްވެސް އިލާހެއް ނުވާކަމަށާއި، މުޙައްމަދީ ﷲ ގެ ރަސޫލާ ކަމަށް ހެކިވުމެވެ. އަދި ނަމާދު ޤާއިމުކޮށް، (މުދަލު) ޒަކާތް ދީ، ރަމަޟާން މަހު ރޯދަ ހިފައި، ޣަނީމާ މުދަލުން ފަސްބައިކުޅަ އެއްބައި ތިޔަބައިމީހުން (ﷲ ގެ މަގުގައި) ދިނުމެވެ.“ އަދި ނަބިއްޔާ ހަތަރު ކަމަކުން އެބައިމީހުން ނަހީ ކުރެއްވިއެވެ. އެއީ ޙަންތަމާއި، ދުއްބާއާއި، ނަޤީރާއި، އަދި މުޒައްފަތިއެވެ .“ އަދި ފަހަރެއްގައި ޙަދީޘް ކުރެއްވީ: ”މުޤައްޔަރެވެ.“ (މިއީ ރާ ހަދަން ބޭނުން ކުރެވުނު ކަންވާރުތަކެކެވެ.) އަދި ނަބިއްޔާ ޙަދީޘް ކުރެއްވިއެވެ: ”މި ތަކެތި ދަސްކުރައްވާށެވެ. އަދި ތިޔަބައިމީހުންގެ ފަހަތުގައި ވާ މީހުންނަށް މި ކަމުގެ ޚަބަރު ދެއްވާށެވެ.“ |  |  |
|  | 54 |  |  | ޢުމަރު ރިވާ ކުރެއްވިއެވެ: ރަސޫލު ﷲ ﷺ ޙަދީޘް ކުރެއްވިއެވެ: ”ޢަމަލުތައް (ބިނާ ވެގެން) ވަނީ ނިޔަތްތަކުގެ މައްޗަށެވެ. އަދި ކޮންމެ މީހަކަށް ވެސް ވަނީ، އެ މީހަކު ނިޔަތް ގަތް ކަމެކެވެ. ވީމާ، މީހަކު ހިޖުރަ ކުރީ ﷲ އާއި އެ އިލާހުގެ ރަސޫލާއަށްޓަކައި ނަމަ، ފަހެ އޭނާގެ ހިޖުރަ ވާނީ ﷲ އާއި އެ އިލާހުގެ ރަސޫލާއަށް ޓަކައެވެ. އަދި މީހަކު ހިޖުރަ ކުރީ ދުނިޔެ ހޯދުމަށް ނުވަތަ އަންހެނަކާ އިނުމަށް ނަމަ، ފަހެ އޭނާގެ ހިޖުރަ ވަނީ، އެ ހިޖުރަ ކުރި ކަމަކަށް ޓަކައެވެ.“ |  |  |
|  | 55 |  |  | އަބޫ މަސްޢޫދް ރިވާ ކުރެއްވިއެވެ: ނަބިއްޔާ ﷺ ޙަދީޘް ކުރެއްވިއެވެ: ”މީހަކު ސަވާބަށް އެދި، އޭނާގެ އާއިލާއަށް ޚަރަދު ކުރި ނަމަ، ފަހެ އެއީ އޭނާއަށް ވާ ޞަދަޤާތެކެވެ.“ |  |  |
|  | 56 |  |  | ސަޢުދު ބިން އަބީ ވައްޤާޞް ރިވާ ކުރެއްވިއެވެ: ރަސޫލު ﷲ ﷺ ޙަދީޘް ކުރެއްވިއެވެ: ”ހަމަކަށަވަރުން ތިބާ ﷲ ގެ ވަޖްހުފުޅަށް އެދިގެން އެއްވެސް ޚަރަދެއް ކޮށްފި ނަމަ، އޭގެ ސަވާބު ތިބާއަށް ލިބިގެން މެނުވީ ނުދާނެއެވެ. އެއީ ތިބާގެ އަނބިމީހާގެ އަނގަޔަށް ލަވާ އެތިކޮޅަކުން ވިޔަސް މެއެވެ.“ |  |  |
|  | 57 |  |  | ޖަރީރު ބިން ޢަބްދު ﷲ ރިވާ ކުރެއްވިއެވެ: ނަމާދު ޤާއިމު ކުރުމަށާއި، (މުދަލު) ޒަކާތް ދިނުމަށާއި، ކޮންމެ މުސްލިމަކަށް ނަޞޭޙަތްތެރި (އިޚްލާޞްތެރި) ވުމަށް، ތިމަން ރަސޫލު ﷲ ﷺ އަށް ބައިޢަތު ހިފީމެވެ. |  |  |
|  | 58 |  |  | ޒިޔާދު ބިން ޢިލާޤާ ރިވާ ކުރެއްވިއެވެ: އަލްމުޣީރާ ބިން ޝުޢުބާ (މުޢާވިޔާގެ ޚިލާފަތުގައި ކަުފާގެ ވެރިޔާ) އަވަހާރަވީ ދުވަހު، ޖަރީރު ބިން ޢަބްދު ﷲ ވިދާޅުވަނިކޮށް ތިމަން އަޑުއެހީމެވެ. ޖަރީރު (މިންބަރަށް) އަރައިވަޑައިގަނެ، ﷲ އަށް ޘަނާ ކިޔުމަށް ފަހު ދެންނެވިއެވެ: ތިޔަބައިމީހުންގެ މައްޗާށް ވަނީ ﷲ އަށް އެކަނި ތަޤުވާވެރި ވުމަށެވެ. އެ އިލާހަށް އެއްވެސް ޝަރީކަކު ނުވެއެވެ. އަދި ތިޔަބައިމީހުންގެ ގާތަށް (އާ) އަމީރެއް ވަޑައިގަންނަވަން ދެން، ތިޔަބައިމީހުންގެ މައްޗަށް ވަނީ ހަމަޖެހުމާއި މަޑުމައިތިރިކަން މަތީގައި ތިބުމަށެވެ. ފަހެ، ހަމަކަށަވަރުން މިހާރު (ކައިރި މުސްތަޤުބަލެއްގައި) އެ (އާ) އަމީރު އެބަ އާދެއެވެ. އެއަށް ފަހު ޖަރީރު ދެންނެވިއެވެ: ތިޔަބައިމީހުންގެ (ކުރީގެ) އަމީރަށް އަފޫކޮށްދެއްވުމަށް އެދި (ﷲ އަށް) ދަންނަވާށެވެ. އެހެނީ، ހަމަކަށަވަރުން އެކަލޭގެފާނު އަފޫއަށް، (މާފުކޮށް ދިނުމަށް) ލޯބިކޮށް އުޅުނެވެ. ދެން ޖަރީރު ދެންނެވިއެވެ: އެއަށް ފަހު ދަންނާށެވެ. ހަމަކަށަވަރުން ނަބިއްޔާ ﷺ އަރިހަށް ތިމަން އައިސް ދެންނެވީމެވެ: ތިމަން އިސްލާމްކަމުގެ މައްޗަށް އިބަ ނަބިއްޔާއަށް ބައިޢަތު ހިފަމެވެ. ދެން، ކޮންމެ މުސްލިމަކަށް ނަޞޭޙަތްތެރި (އިޚްލާޞްތެރި) ވުމަށް ނަބިއްޔާ ތިމަންގެ މައްޗަށް ޝަރުތު ކުރެއްވިއެވެ. ވީމާ، މި ކަމުގެ މައްޗަށް ނަބިއްޔާއަށް ތިމަން ބައިޢަތު ހިފީމެވެ. އަދި މި މިސްކިތުގެ ވެރި ރައްބު ގަންދީ ބުނަމެވެ. ހަމަކަށަވަރުން ތިމަންނައީ ތިޔަބައިމީހުންނަށް ނަޞޭޙަތްތެރި ވާ މީހެކެވެ. އެއަށް ފަހު، ޖަރީރު ފާފަ ފުއްސެވުމަށް އެދި ދަންނަވައިފައި (މިންބަރުން) ފޭބިއެވެ. |  |  |
|  | 59 |  |  | އަބޫ ހުރައިރާ ރިވާ ކުރެއްވިއެވެ: ނަބިއްޔާ ﷺ މަޖްލިހެއްގައި މީސްތަކުންނާއި ވާހަކަ ދައްކަވަން އިންނަވަނިކޮށް، އަޢުރާބީއަކު އައިސް ދެންނެވިއެވެ: ޤިޔާމަތުގެ (ވަާނެ) ވަގުތަކީ ކޮބައިހެއްޔެވެ؟ ފަހެ، ރަސޫލު ﷲ ﷺ (މެދުކަނޑާ ނުލައްވާ) އެ ނަބިއްޔާގެ ވާހަކަފުޅައިގެން ކުރިއަށް ވަޑައިގެންނެވިއެވެ. މީސްތަކުންގެ ތެރެއިން ބައެއް މީހުން ބުންޏެވެ: ނަބިއްޔާއަށް އެ ދެންނެވި އެއްޗެއް އިވިވަޑައިގަތެވެ. ނަމަވެސް އެ ދެންނެވި އެއްޗެއް ކަމު ނުދިޔައީއެވެ. އަދި މީސްތަކުންގެ ތެރެއިން އެހެން ބަޔަކު ބުންޏެވެ: އެހެނެއްކަމަކު، ނަބިއްޔާއަށް އިވިވަޑައި ނުގަތީއެވެ. ދެން ނަބިއްޔާގެ ވާހަކަފުޅު ނިންމެވުމަށް ފަހު ޙަދީޘް ކުރެއްވިއެވެ: ”ޤިޔާމަތާ ބެހޭ ގޮތުން ސުވާލު ކުރި މީހާ ކޮބައިހެއްޔެވެ؟“ އެ މީހާ ދެންނެވިއެވެ: ތިމަންނަ މިހުރީ، އޭ ﷲ ގެ ރަސޫލާއެވެ. ނަބިއްޔާ ޙަދީޘް ކުރެއްވިއެވެ: ”އަމާނަތްތެރިކަން ގެއްލިޖެ ނަމަ ދެން ޤިޔާމަތަށް އިންތިޒާރު ކުރާށެވެ.“ އެ މީހާ ދެންނިވެއެވެ: އެ ކަން ގެއްލި ދާނީ ކިހިނަކުންހެއްޔެވެ؟ ނަބިއްޔާ ޙަދީޘް ކުރެއްވިއެވެ: ”ކަންތައްތައް އޭގެ އަހުލުވެރިން ނޫން ބަޔަކާއި ހަވާލު ކުރެވިއްޖެ ނަމަ ދެން ޤިޔާމަތަށް އިންތިޒާރު ކުރާށެވެ.“ |  |  |
|  | 60 |  |  | ޢަބްދު ﷲ ބިން ޢަމްރު ރިވާ ކުރެއްވިއެވެ: ތިމަންމެންނާއެކު ކުރި ދަތުރެއްގައި ނަބިއްޔާ ﷺ ފަހަތަށް ޖެހި ލަސްވެވަޑައިގަތެވެ. ދެން ނަބިއްޔާ ތިމަންމެންނާ ހަމަ ކުރެއްވީ، ނަމާދު ވަގުތު ކުޑަތަންވެފައި ވަނިކޮށް، ތިމަންމެން ވުޟޫ ކުރަން ހުއްޓައެވެ. ވީމާ (ރަނގަޅަށް ފައި ނުދޮވެ) ތިމަންމެންގެ ފައިތަކު މަތީ (ހަމައެކަނި) ފެން ފޮހެމުން ދިޔައިމެވެ. ދެން ފަހެ ދެ ފަހަރު ނުވަތަ ތިން ފަހަރު ނަބިއްޔާ އަޑުގެ ކޮޅަށް ގޮވާލެއްވިއެވެ: ”ފުންނާބުތަކަށް ނަރަކައިން ހަލާކު ހުއްޓެވެ (ރަނގަޅަށް ނުދޮވުމުގެ ސަބަބުން ފުންނާބުތައް ނަރަކައިގެ އަޒާބުން ސަލާމަތް ކުރާށެވެ).“ |  |  |
|  | 61 |  |  | އިބްނު ޢުމަރު ރިވާ ކުރެއްވިއެވެ: ރަސޫލު ﷲ ﷺ ޙަދީޘް ކުރެއްވިއެވެ: ”ހަމަކަށަވަރުން ގަސްތަކުގެ ތެރެއިން، އެ ގަހަކުން ފަތް ނުވެރޭ ގަހެއް ވެއެވެ. އަދި ހަމަކަށަވަރުން އެއީ މުސްލިމެއްގެ މިސާލެވެ. ވީމާ، އެއީ ކޮން ގަހެއްކަން ތިމަން ނަބިއްޔާއަށް ބުނެދެއްވާށެވެ.“ ދެން މީސްތަކުން ބާދިޔާގެ ގަސްތަކާ މެދު ވިސްނަށް ފަށައިފިއެވެ. ޢަބްދު ﷲ (ބިން ޢުމަރު، ޙަދީޘްގެ ރާވީ) ވިދާޅުވިއެވެ: އަދި އެއީ ކަދުރު ރުއްކަމަށް ތިމަންގެ ހިތަށް އެރިއެވެ. ފަހެ، ތިމަން (އެ ވާހަކަ ދަންނަވަން) ލަދުގަތީމެވެ. އެއަށްފަހު އެބައިމީހުން (ޞަޙާބީން) ދެންނެވިއެވެ: އެއީ ކޮން ގަހެއްކަން ތިމަންމެންނަށް ބުނެދެއްވާށެވެ، އޭ ﷲ ގެ ރަސޫލާއެވެ. ނަބިއްޔާ ޙަދީޘް ކުރެއްވިއެވެ: ”އެއީ ކަދުރު ރުކެވެ.“ |  |  |
|  | 62 |  |  | އިބްނު ޢުމަރު ރިވާ ކުރެއްވިއެވެ: ނަބިއްޔާ ﷺ ޙަދީޘް ކުރެއްވިއެވެ: ”ހަމަކަށަވަރުން ގަސްތަކުގެ ތެރެއިން، އެ ގަހަކުން ފަތް ނުވެރޭ ގަހެއް ވެއެވެ. އަދި ހަމަކަށަވަރުން އެއީ މުސްލިމެއްގެ މިސާލެވެ. އެއީ ކޮން ގަހެއްކަން ތިމަން ނަބިއްޔާއަށް ބުނެދެއްވާށެވެ.“ ދެން މީސްތަކުން ބާދިޔާގެ ގަސްތަކާ މެދު ވިސްނަށް ފަށައިފިއެވެ. ޢަބްދު ﷲ (ބިން ޢުމަރު، ޙަދީޘްގެ ރާވީ) ވިދާޅުވިއެވެ: އަދި އެއީ ކަދުރު ރުއްކަމަށް ތިމަންގެ ހިތަށް އެރިއެވެ. އެއަށްފަހު އެބައިމީހުން (ޞަޙާބީން) ދެންނެވިއެވެ: އެއީ ކޮން ގަހެއްކަން ތިމަންމެންނަށް ބުނެދެއްވާށެވެ، އޭ ﷲ ގެ ރަސޫލާއެވެ. ނަބިއްޔާ ޙަދީޘް ކުރެއްވިއެވެ: ”އެއީ ކަދުރު ރުކެވެ.“ |  |  |
|  | 63 |  |  | އަނަސް ބިން މާލިކު ރިވާ ކުރެއްވިއެވެ: މިސްކިތުގައި ނަބިއްޔާ ﷺ ގެ އަރިހުގައި ތިމަންމެން އިށީނދެ ތިއްބާ، ޖަމަލެއްގެ މަތީގައި ހުރި މީހަކު އައިސް ވަނެވެ. ދެން އެ ޖަމަލު މިސްކިތުގައި ބަނޑު ޖައްސާފަ އެއަށް ފަހު އޭތި އެއްސިއެވެ. ދެން އޭނާ އެބައިމީހުންނަށް ދެންނެވިއެވެ: ތިޔަބައިމީހުންގެ ތެރެއިން މުޙައްމަދަކީ ކާކުހެއްޔެވެ؟ އެ ހިނދު ނަބިއްޔާ ﷺ އިންނެވީ އެބައިމީހުންގެ ތެރޭގައި ލެނގިލައްވައިގެންނެވެ. ދެން ތިމަންމެން ބުނީމެވެ: އެއީ މި ދޮން، ލެނގިލައްވައިގެން އިންނެވި މީހާއެވެ. ދެން އެ (ސުވާލު ކުރި) މީހާ ނަބިއްޔާއަށް ދެންނެވިއެވެ: ޢަބްދުލް މުއްޠަލިބުގެ ދަރިކަލުން(ހެއްޔެވެ)؟ ދެން ނަބިއްޔާ އޭނާއަށް ޙަދީޘް ކުރެއްވިއެވެ: ”ތިމަން ނަބިއްޔާ ތިބާއަށް ޖަވާބު ދެއްވައިފީމެވެ (ތިމަން ނަބިއްޔާއަށް އަޑު އިވިއްޖެއެވެ).“ ދެން އެ މީހާ ނަބިއްޔާ (ޞައްލަ)އަށް ދެންނެވިއެވެ: ހަމަކަށަވަރުން ތިމަންނަ އިބަ ނަބިއްޔާ ސުވާލު ކުރާނަމެވެ. އަދި ސުވާލު ކުރުމުގައި ހަރުކަށި ވާނަމެވެ. ވީމާ އިބަ ނަބިއްޔާގެ ހިތުގައި ތިމަންނައަށް ހިތްބަރު ނުކުރަައްވާށެވެ (ރުޅި އިސް ނުކުރައްވާށެވެ). ދެން ނަބިއްޔާ ޙަދީޘް ކުރެއްވިއެވެ: ”ބޭނުން ކަމަކު ސުވާލު ކުރާށެވެ.“ ދެން އެ މީހާ ދެންނެވިއެވެ: އިބަ ނަބިއްޔާގެ ރައްބު އަދި އިބަ ނަބިއްޔާގެ ކުރީގެ މީހުންގެ ވެސް ރައްބު ގަންދީ ސުވާލު ކުރަމެވެ. އެންމެހައި މީސްތަކުންނަށް (ރިސާލަތައިގެން) އިބަ ނަބިއްޔާ ފޮނުއްވެވީ ﷲ ހެއްޔެވެ؟ ނަބިއްޔާ ޙަދީޘް ކުރެއްވިއެވެ: ”اللَّهُمَّ އާއެކެވެ.“ (ދަންނާށެވެ: މިއީ އަޑު އަހާ މީހާއަށް ޖަވާބު ކަށަވަރު ކޮށްދިނުމަށް ބޭނުން ކުރެވޭ އިބާރާތެކެވެ.) އެ މީހާ ދެންނެވިއެވެ: ﷲ ގަންދީ ސުވާލު ކުރަމެވެ. ރެއަކާއި ދުވާލު ތިމަންމެން (ފަރުޟު) ފަސް ނަމާދު ކުރުމަށް އިބަ ނަބިއްޔާއަށް އަމުރު ކުރެއްވީ ﷲ ހެއްޔެވެ؟ ނަބިއްޔާ ޙަދީޘް ކުރެއްވިއެވެ: ”اللَّهُمَّ އާއެކެވެ.“ އެ މީހާ ދެންނެވިއެވެ: ﷲ ގަންދީ ސުވާލު ކުރަމެވެ. އަހަރުގެ ތެރެއިން މި (ރަމަޟާން) މަހު ތިމަންމެން ރޯދަ ހިފުމަށް އިބަ ނަބިއްޔާއަށް އަމުރު ކުރެއްވީ ﷲ ހެއްޔެވެ؟ ނަބިއްޔާ ޙަދީޘް ކުރެއްވިއެވެ: ”اللَّهُمَّ އާއެކެވެ.“ އެ މީހާ ދެންނެވިއެވެ: ﷲ ގަންދީ ސުވާލު ކުރަމެވެ. ތިމަންމެންގެ މުއްސަނދީންގެ އަތުން އިބަ ނަބިއްޔާ މި ސަދަޤާތް (މުދަލު ޒަކާތް) ނަގައި، ތިމަންމެންގެ ފަޤީރުންނަށް ބެއްސެވުމަށް އިބަ ނަބިއްޔާއަށް އަމުރު ކުރެއްވީ ﷲ ހެއްޔެވެ؟ ނަބިއްޔާ ޙަދީޘް ކުރެއްވިއެވެ: ”اللَّهُمَّ އާއެކެވެ.“ ދެން އެ މީހާ ދެންނެވިއެވެ: އިބަ ނަބިއްޔާ ގެންނެވި ކަންކަމަށް ތިމަން އީމާން ވެއްޖެއީމެވެ. އަދި ތިމަންނަ އަކީ، ތިމަންގެ ފަހަތުގައި ތިބި ޤައުމުގެ މީހުންގެ މަންދޫބެކެވެ. އަދި ތިމަންނަ އަކީ ޟިމާމް ބިން ޘަޢުލަބާ، ބަނީ ސަޢުދު ބިން ބަކްރު އަޚެވެ. |  |  |
|  | 64 |  |  | ޢަބްދު ﷲ ބިން ޢައްބާސް ރިވާ ކުރެއްވިއެވެ: ރަސޫލު ﷲ ﷺ، އެ ނަބިއްޔާގެ ސިޓީފުޅަކާއެކު މީހަކު ފޮނުއްވިއެވެ. އަދި އޭނާއަށް އަމުރު ކުރެއްވީ ބަޙްރައިންގެ ވެރިޔާއަށް އެ ސިޓީ ހަވާލު ކުރުމަށެވެ. ދެން ބަޙްރައިންގެ ވެރިޔާ އެ ސިޓީފުޅު ދެއްވީ ކިސްރާ (ފާރިސިންގެ ވެރިޔާ) އަށެވެ. ދެން ކިސްރާ އެ ކިޔާ ނިމުމުން އެ އިރާލާ ކުދިކޮށްފިއެވެ. -(އިބްނު ޝިހާބް، ޙަދީޘްގެ ރާވީއެއް ވިދާޅުވިއެވެ:) ތިމަންނަ ހީކުރާ ގޮތުން، އިބްނު އަލްމުސައްޔިބު ދެންނެވިއެވެ:- ދެން އެބައިމީހުން މުޅީން ކުދިކުދިވެ ވިއްސިވިހާލިވެގެން ދިޔުމަށް އެދި ރަސޫލާ ﷺ އެބައިމީހުންގެ މައްޗަށް (ބަދު) ދުޢާ ކުރެއްވިއެވެ. |  |  |
|  | 65 |  |  | އަނަސް ބިން މާލިކު ރިވާ ކުރެއްވިއެވެ: ނަބިއްޔާ ﷺ ސިޓީފުޅެއް ލިޔުއްވިއެވެ. -ނުވަތަ ލިޔުއްވަން ޤަސްދު ކުރެއްވިއެވެ- ދެން ނަބިއްޔާއަށް ދެންނެވުނެވެ: ހަމަކަށަވަރުން އެބައިމީހުން (ވެރިން) ސިއްކަ ޖެހިފައިވާ ސިޓީއެއް މެނުވީ ނުކިޔާނެވެ. ދެން ނަބިއްޔާ ރިހި އަނގޮޓިކޮޅެއް ހޯއްދެވިއެވެ. އޭގައި ކަނޑާނެގިފައި ވަނީ محمد رسول الله މި ފަދައިންނެވެ. އެ އަނގޮޓިކޮޅު ނަބިއްޔާގެ އަތްޕުޅުގައި ވަނިކޮށް އޭގެ ހުދު (ވިދުން) ތިމަންނަ (އަނަސް) އަށް ފެންނަ ފަދައެވެ. |  |  |
|  | 66 |  |  | އަބޫ ވާޤިދު އަލްލައިޘީ ރިވާ ކުރެއްވިއެވެ: މީސްތަކުންނާއެކު ރަސޫލު ﷲ ﷺ މިސްކިތުގައި އިށީންދެގެން ތިއްބަވަނިކޮށް، ތިން މީހަކު އަތުވެއްޖެއެވެ. ދެން (އޭގެ ތެރެއިން) ދެ މީހަން ރަސޫލު ﷲ ﷺ ގެ ކައިރިއަށް އަތުވެއްޖެއެވެ. އަދި އެކަކު ހިނގައްޖެއެވެ. (ކައިރިއަށް އައި) ދެ މީހުން ރަސޫލު ﷲ ﷺ ގެ ކައިރީގައި ކޮއްޅަށް ތިއްބެވިއެވެ. ދެން އޭގެ ތެރެއިން އެކަކަށް މަޖިލިހުގައި ހުސް ތަންކޮޅެއް ފެނުމުން އޭނާ އެތާނގައި އިށީނދެއްޖެއެވެ. އަދި އަނެކަކު އެ އެއްވުމުގެ ފަހަތުގައި އިށީންދެއްޖެއެވެ. އަދި އެ މީހުންގެ ތެރެއިން ހުރި ތިންވަނަ މީހާ އެ ތަނުން ފުރަގަސްދީފައި ހިނގައްޖެއެވެ. ދެން ރަސޫލު ﷲ ﷺ (ވާހަކަދައްކަވާ) ނިމުމުން ޙަދީޘް ކުރެއްވިއެވެ: ”(އެ) ތިން މީހުންގެ ވާހަކަ ތިމަންނަބިއްޔާ ތިޔަބައިމީހުންނަށް ކިޔައި ނުދެއްވާނެތްހެއްޔެވެ؟ އޭގެ ތެރެއިން އެކަކު ﷲ ގެ ޙިމާޔަތަށް (ﷲ ޒިކުރު ކުރެވެމުން ދިޔަ މަޖިލިހަށް) ވަދުނެވެ. ވީމާ ﷲ އެ އިލާހުގެ ޙިމާޔަތަށް (އެ އިލާހުގެ ރަޙުމަތަށާއި ރުއްސެވުމަށް) އޭނާ ވެއްދެވިއެވެ. އަދި އޭގެ ތެރެއިން އަނެކަކު (މަޖިލިސް ދޫކޮށް ދިޔުމަށް) ލަދުގަތީއެވެ. ވީމާ ﷲ އޭނާއަށް (ރަޙުމް ކުރައްވައި، އޭނާއަށް އަޒާބު ދެއްވުމަށް) ލަދުވެތިވޮޑިގަތެވެ. އަދި އޭގެ ތެރެއިން އަނެކަކު ފުރަގަސް ދިނެވެ. ވީމާ ﷲ އޭނާއަށް ފުރަގަސް ދެއްވިއެވެ (ކޯފާވެވޮޑިގަތެވެ). |  |  |
|  | 67 |  |  | އަބޫ ބަކްރާ ރިވާ ކުރެއްވިއެވެ: ނަބިއްޔާ ﷺ ޖަމަލުކޮޅުގައި އިންނެވިއެވެ. އަދި މީހާކު އެ ޖަމަލުގެ ލަގަނުގައި ހިފެހެއްޓެވިއެވެ. ނަބިއްޔާ ޙަދީޘް ކުރެއްވިއެވެ: ”މިއީ ކޮން ދުވަހެއްހެއްޔެވެ؟“ ދެން ތިމަންމެން ހަނުތީބީމެވެ. ނަބިއްޔާ އެ ދުވަހަށް އެހެން ނަމެއް ދެއްވާނެކަމަށް ތިމަންމެންނަށް ހީވާންދެނެވެ. ނަބިއްޔާ ޙަދީޘް ކުރެއްވިއެވެ: ”މިއީ ނަޙްރު (ކަތިލާ) ދުވަހެއް ނޫންހެއްޔެވެ؟“ (އެއީ ޙައްޖު މަހުގެ ދިހަވަނަ ދުވަހެވެ.) ތިމަންމެން ދެންނެވީމެވެ: ނޫނެކެވެ (މިއީ އެ ދުވަހެވެ). ނަބިއްޔާ ޙަދީޘް ކުރެއްވިއެވެ: ”ދެން މިއީ ކޮން މަހެއްހެއްޔެވެ؟“ ދެން ތިމަންމެން ހަނުތީބީމެވެ. ނަބިއްޔާ އެ މަހަށް އެހެން ނަމެއް ދެއްވާނެކަމަށް ތިމަންމެންނަށް ހީވާންދެނެވެ. ނަބިއްޔާ ޙަދީޘް ކުރެއްވިއެވެ: ”މިއީ ޛުލް ޙިއްޖާއެއް ނޫންހެއްޔެވެ؟“ ތިމަންމެން ދެންނެވީމެވެ: ނޫނެކެވެ (މިއީ އެ މަހެވެ). ނަބިއްޔާ ޙަދީޘް ކުރެއްވިއެވެ: ”ވީމާ، ހަމަކަށަވަރުން ތިޔަބައިމީހުންގެ މި ދުވަހާއި، މި މަހާއި، މި ރަށާއި (މައްކާ) ޙުރުމަތްތެރިވެގެންވާ ފަދައިން، ތިޔަބައިމީހުންގެ ލެޔާއި މުދަލާއި އަބުރު ތިޔަބައިމީހުންގެ މެދުގައި ޙުރުމަތްތެރިވެގެން ވެއެވެ. ހެކިވާ (ހާޒިރުގައި ހުރި) މީހާ، (ހާޒިރުގައި) ނެތް މީހާއަށް (ތިމަން ނަބިއްޔާގެ ބަސްފުޅު) ފޯރުކޮށްދެއްވާށެވެ. ފަހެ ހަމަކަށަވަރުން، ފަހަރެއްގައި ހެކިވާ (ހާޒިރުގައި ހުރި) މީހާ (އަށް އިވުނު ވާހަކަތައް)، އޭނާއަށް ވުރެ މާ ރަނގަޅަށް ފަހުމުވާ މީހަކަށް ފޯރުކޮށްދީފާނެއެވެ. |  |  |
|  | 68 |  |  | އިބްނު މަސްޢޫދު ރިވާ ކުރެއްވިއެވެ: ނަބިއްޔާ ﷺ ތިމަންމެންނަށް ވަޢުޡު ދެއްވައި އުޅުއްވީ އެ ކަމަށް މުނާސަބުވާ (ވަގުތަކާއި) ދުވަސްތަކަށް ބައްލަވައިގެންނެވެ. އެއީ ތިމަންމެން ފޫހި ވެދާނެކަމަށް ޓަކައި ނަބިއްޔާ ނުރުހުންތެރި ވާތީއެވެ. |  |  |
|  | 69 |  |  | އަނަސް ރިވާ ކުރެއްވިއެވެ: ނަބިއްޔާ ﷺ ޙަދީޘް ކުރެއްވިއެވެ: ”ތިޔަބައިމީހުން (ކަންތައް) ފަސޭހަ ކުރާށެވެ. އަދި (ކަންތައް) އުނދަގޫ ނުކުރާށެވެ. ތިޔަބައިމީހުން އުފާވެރި ޚަބަރު ދޭށެވެ. އަދި (މީސްތަކުން ދުރުވާ ގޮތަށް) ނަފުރަތު ނުކުރުވާށެވެ.“ |  |  |
|  | 70 |  |  | އަބޫ ވާއިލު ދެންނެވިއެވެ: ޢަބްދު ﷲ (ބިން މަސްޢޫދު) މީސްތަކުންނަށް (ދީނީ ނަސޭހަތުން) ހަނދުމަކޮށް ދެއްވައި އުޅުއްވީ ކޮންމެ ބުރާސްފަތި ދުވަހެއްގައެވެ. ވީމާ، މީހަކު އޭނާއަށް ދެންނެވިއެވެ: އޭ އަބޫ އަބްދުއްރަޙްމާންއެވެ. ހަމަކަށަވަރުން ތިމަން އެދެނީ، ތިބާ ކޮންމެ ދުވަހަކު ވެސް ތިމަންމެންނަށް (ދީނީ ނަސޭހަތުން) ހަނދުމަކޮށް ދެއްވުމަށެވެ. ޢަބްދު ﷲ (ބިން މަސްޢޫދު) ދެންނެވިއެވެ: ހަމަކަށަވަރުން ތިމަން ތިކަމުން މަނާ ކުރި ކަމަކީ، ތިމަން ތިޔަބައިމީހުން ފޫހި ކުރުމަށް ނުރުހޭތީއެވެ. އަދި ހަމަކަށަވަރުން ތިމަން ވަޢުޡު ދެއްވުމުގައި ތިޔަބައިމީހުންނަށް މުނާސަބުވާ ވަގުތަކަށް ބަލަމެވެ. ހަމަ ނަބިއްޔާ ﷺ ވެސް ތިމަންމެންނަށް އެ ކަމުގައި ބެއްލެވި ގޮތަށެވެ. އެއީ ތިމަންމެން ފޫހިވެދާނެ ކަމަށް ބިރުފުޅުގެންނެވީތީއެވެ. |  |  |
|  | 71 |  |  | މުޢާވިޔާ ޚުޠުބާއެއްގައި ރިވާ ކުރެއްވިއެވެ: ނަބިއްޔާ ﷺ ޙަދީޘް ކުރައްވަނިކޮށް ތިމަން އަޑު އެއްސެވީމެވެ: ”ﷲ މީހަކަށް ހެޔޮ ގޮތް އިރާދަ ކުރައްވާ ނަމަ، އެ އިލާހު އެ މީހަކަށް ދީނުގައި ފަހުމް ކޮށްދެއްވައެވެ. އަދި ތިމަން ނަބިއްޔާއަކީ ހަމައެކަނި ބަހާ މީހަކީމެވެ. އަދި ދެއްވަނީ ﷲ އެވެ. އަދި ﷲ އަމުރު ކުރެއްވި ގޮތުގެ މަތީގައި ޤާއިމުވެ ތިބޭ (ﷲ އާއި އެ އިލާހުގެ ރަސޫލާ އެންގެވި ގޮތުގައި ހިފަހައްޓާ ބަޔަކު) މި އުންމަތުން ދުވަހަކު ވެސް މެދުކެނޑިއެއް ނުދާނެއެވެ. އެބައިމީހުންނާ ބަޔަކު ޚިލާފުވެގަތުމުން އެބައިމީހުންނަކަށް އެއްވެސް ގެއްލުމެއް ނުކުރާނެއެވެ. އެއީ ﷲ ގެ ނިޔާފުޅު (ޤިޔާމަތް ދުވަހު) އަތުވެއްޖައުމަށް ދާންދެނެވެ.“ |  |  |
|  | 72 |  |  | މުޖާހިދު ދެންނެވިއެވެ: އިބްނު ޢުމަރާއެކު ތިމަން މަދީނާއަށް ދިޔައިމެވެ. އަދި އިބްނު ޢުމަރު، ރަސޫލު ﷲ ﷺ ގެ އެންމެ ޙަދީޘްއެއް ރިވާ ކުރައްވަނިކޮށް މެނުވީ ތިމަން ނާއްސަވަމެވެ. އިބްނު ޢުމަރު ދެންނެވިއެވެ: ތިމަންމެން ނަބިއްޔާ ﷺ ގެ އަރިހުގައި ތިބީމުއެވެ. އަދި ނަބިއްޔާއަށް ކަދުރު ރުކުގެ ކުރިގަނޑެއް ގެނެވުނެވެ. ދެން ނަބިއްޔާ ޙަދީޘް ކުރެއްވިއެވެ: ”ހަމަކަށަވަރުން ގަސްތަކުގެ ތެރެއިން، އޭގެ މިސާލަކީ މުސްލިމެއްގެ މިސާލު ފަދަ ގަހެއް ވެއެވެ.“ ވީމާ، ތިމަން (އިބްނު ޢުމަރު) ބޭނުންވީ އެއީ ކަދުރު ރުކޭ ބުނަންށެވެ. އެހެނަސް ތިމަންނައީ އެ މީހުންގެ ތެރެއިން އެންމެ ހަގު މީހާއެވެ. ވީމާ ތިމަން (ލަދުން) ހަނު ހުރީމެވެ. ނަބިއްޔާ ﷺ ޙަދީޘް ކުރެއްވިއެވެ: ”އެއީ ކަދުރު ރުކެވެ.“ |  |  |
|  | 73 |  |  | ޢަބްދު ﷲ ބިން މަސްޢޫދު ރިވާ ކުރެއްވިއެވެ: ނަބިއްޔާ ﷺ ޙަދީޘް ކުރެއްވިއެވެ: ”ދެ ކަމެއްގައި މެނުވީ ހަސަދަވެރި ވުމެއް ނެތެވެ (ދަންނާށެވެ: މި ތާނގައި ހަސަދަވެރިވުމޭ ބުނެވޭ ބަހުގެ މާނައަކީ، އެހެން މީހަކަށް ލިބިފައިވާ އެއްޗެއް ތިބާއަށް ވެސް ލިބުމަށް އެދުމެވެ. އެއީ އޭނާގެ ކިބައިން އެ އެއްޗެއް ގެއްލި ދިޔުމަށް ނޭދިއެވެ.): ﷲ މީހަކަށް މުދާ ދެއްވުމުން، އެ މުދާ ޙައްޤު ގޮތުގައި (ﷲ އެނގެވި ގޮތުގައި) ހޭދަކޮށް ހުސްކުރެވިގެން ދެއެވެ. އަދި ﷲ މީހަކަށް ޙިކުމަތް (ޤުރުއާނާއި ސުންނަތުގެ ޢިލްމު) ދެއްވުމުން، އޭނާ އެއަށް ޢަމަލުކޮށް (އެހެން މީހުންނަށް) އުނގަންނައިދެއެވެ.“ |  |  |
|  | 74 |  |  | އިބްނު ޢައްބާސް ރިވާ ކުރެއްވިއެވެ: އިބްނު ޢައްބާސްއާއި ޙުއްރު ބިން ޤައިސް ބިން ޙިޞްނު އަލްފަޒާރީއާ ދެމީހުން، މޫސާގެ އެކުވެރިޔާއާ މެދު ދެބަސްވިއެވެ. އިބްނު ޢައްބާސް ދެންނެވިއެވެ: އެއީ ޚަޟިރުއެވެ. ދެން އުބައިއްޔު ބިން ކަޢުބް އެ ދެބައިމީހުން ކައިރިންލާފައި ދިޔައެވެ. ވީމާ، އިބްނު ޢައްބާސް އޭނާއަށް ގޮވާފައި ދެންނެވިއެވެ: ހަމަކަށަވަރުން، ތިމަންނައާއި ތިމަންގެ މި އެކުވެރިޔާއާ ދެ މީހުން، މޫސާ ބައްދަލު ކުރައްވަން އެދިލެއްވި އެކުވެރިޔާއާ މެދު ދެބަސްވީމެވެ. ނަބިއްޔާ ﷺ، އެ އެކުވެރިޔާގެ ކަންތައްތައް ޒިކުރު ކުރައްވަނިކޮށް ތިބާ އަޑު އެއްސެވީމުތޯއެވެ؟ އުބައިއްޔު ބިން ކަޢުބް ދެންނެވިއެވެ: އާއެކެވެ. ރަސޫލު ﷲ ﷺ ޙަދީޘް ކުރައްވަނިކޮށް ތިމަން އަޑު އެއްސެވީމެވެ: ”ބަނީ އިސްރާއީލުގެ އެއްވުމެއްގައި މޫސާ ވަނިކޮށް، މީހަކު އައިސް ދެންނެވިއެވެ: ތިބާއަށް ވުރެ ބޮޑަށް ޢިލްމު ލިބިފައިވާ މީހަކު ދަންނަމުތޯއެވެ؟ މޫސާ ދެންނެވިއެވެ: ނޫނެކެވެ. ދެން، ﷲ މޫސާއަށް ވަޙީ ބާވައިލެއްވިއެވެ: އެހެނެއްކަމަކު، ތިމަން އިލާހުގެ އަޅާ ޚަޟިރު (ބޮޑަށް ޢިލްމު ލިބިގެން ވެއެވެ). ދެން، ޚަޟިރުއާ ބައްދަލު ކުރާނެ ގޮތެއް މޫސާ އެއްސެވިއެވެ. ފަހެ، ﷲ، މޫސާއަށް ޓަކައި އާޔަތެއްގެ ގޮތުގައި މަހެއް ލެއްވިއެވެ. އަދި މޫސާއަށް ދެންނެވުނެވެ: ތިބާއަށް އެ މަސް ގެއްލުނީމާ، އެނބުރި (އެ ތަނަކަށް) އަންނާށެވެ. އޭރުން ހަމަކަށަވަރުން، ތިބާ ޚަޟިރުއާ ބައްދަލުވާނެއެވެ. އަދި ކަނޑުގައި މަސް ދަތުރު ކުރާ ގޮތް ބައްލަވާ އޭގެ ފަހަތުން މޫސާ އުޅުއްވިއެވެ. ދެން، މޫސާގެ ޚާދިމު ކުއްޖާ ދެންނެވިއެވެ: ❞ބޮޑު ހިލަގަނޑު ކައިރީގައި ތިމަންމެން މަޑުކޮށްލި އިރު ހަނދުމަކުރައްވަމުތޯއެވެ؟ ހަމަކަށަވަރުން، (އެ ހިނދު) ތިމަން އެ މަހުގެ މަތިން ހަނދާން ނެތުނީއެވެ. އަދި އޭގެ މަތިން ތިމަން ހަނދާން ނައްތުވާލީ ޝައިޠާނާ ފިޔަވައި އެހެން އެއްވެސް އެއްޗެއް ނޫނެވެ.❝ މޫސާ ދެންނެވިއެވެ: ❞ތިޔައީ (ހަމަ) ތިމަންމެން ބޭނޫންވި ކަންތަކެވެ. ދެން، އެ ދެބައިމީހުންގެ ފިޔަވަޅުތައް ފަހަތުން އެނބުރި އަތުވެއްޖެއެވެ.❝ ދެން ޚަޟިރު ހޯދިއްޖެއެވެ. ފަހެ، ﷲ عَزَّ وَجَلَّ ވަނީ، އެ ދެބައިމީހުންގެ ކަންތައް ހިނގި ގޮތުގެ ވާހަކަ އެ އިލާހުގެ ފޮތުގައި (އެބަހީ: ޤުރުއާނުގައި) ކިޔައިދެއްވާފައެވެ.“ |  |  |
|  | 75 |  |  | އިބްނު ޢައްބާސް ރިވާ ކުރެއްވިއެވެ: ރަސޫލު ﷲ ﷺ ތިމަން ބައްދާލައިފާ ޙަދީޘް ކުރެއްވިއެވެ: ”އޭ، ﷲ އެވެ. އޭނާއަށް ފޮތް (ޤުރުއާން) އުނގަންނަވައި ދެއްވާށިއެވެ.“ |  |  |
|  | 76 |  |  | އިބްނު ޢައްބާސް ރިވާ ކުރެއްވިއެވެ: އަންހެން ހިމާރެއްގެ މަތިން އަރައިގެން ތިމަން އައިމެވެ. އަދި އެ ދުވަހު ތިމަން ވަނީ ބާލިޢުވާން ކައިރިވެފައެވެ. އަދި ރަސޫލު ﷲ ﷺ ފާރަކާ (އެބަހީ: ސުތުރާއަކާ) ނުލައި، މިނާގައި ނަމާދު ކުރައްވަން ހުންނެވިއެވެ. ދެން، ބައެއް ސަފުތަކުގެ މެދުން ތިމަން ހުރަސް ކުރީމެވެ. އަދި އެ އަންހެން ހިމާރު ހުއިހެއްޕުމަށް ދޫކޮށްލީމެވެ. ދެން، ތިމަން ސަފަށް ވަނީމެވެ. އަދި އެއްވެސް މީހަކު އެ ކަމަކާ އިންކާރެއް ނުކުރެއެވެ. |  |  |
|  | 77 |  |  | މަޙްމޫދު ބިން ރަބީޢު ރިވާ ކުރެއްވިއެވެ: ބާލިދީއަކުން ނަބިއްޔާ ﷺ ގެ އަނގަފުޅަށް ނެންގެވި ފެން ކޯވަރެއް، ތިމަންގެ މޫނަށް ޖެއްސެވި ހަނދާން ތިމަން ހުރެއެވެ. އޭރު ތިމަން ވާނީ އުމުރުން ފަސް އަހަރެވެ. (ނަބިއްޔާ އެ ފަދައިން ކަންތައް ކުރެއްވީ، ސަމާސާ ކޮށްލައްވަން، ނުވަތަ އެ ފެނުން އެ ކުއްޖާއަށް ބަރަކާތް ހާސިލު ކޮށްދެއްވުމަށެވެ.) |  |  |
|  | 78 |  |  | އިބްނު ޢައްބާސް ރިވާ ކުރެއްވިއެވެ: އިބްނު ޢައްބާސްއާއި ޙުއްރު ބިން ޤައިސް ބިން ޙިޞްނު އަލްފަޒާރީއާ ދެމީހުން، މޫސާގެ އެކުވެރިޔާއާ މެދު ދެބަސްވިއެވެ. ދެން އުބައިއްޔު ބިން ކަޢުބް އެ ދެބައިމީހުން ކައިރިންލާފައި ދިޔައެވެ. ވީމާ، އިބްނު ޢައްބާސް އޭނާއަށް ގޮވާފައި ދެންނެވިއެވެ: ހަމަކަށަވަރުން، ތިމަންނައާއި ތިމަންގެ މި އެކުވެރިޔާއާ ދެ މީހުން، މޫސާ ބައްދަލު ކުރައްވަން އެދިލެއްވި އެކުވެރިޔާއާ މެދު ދެބަސްވީމެވެ. ރަސޫލު ﷲ ﷺ، އެ އެކުވެރިޔާގެ ކަންތައްތައް ޒިކުރު ކުރައްވަނިކޮށް ތިބާ އަޑު އެއްސެވީމުތޯއެވެ؟ ދެން، އުބައިއްޔު ބިން ކަޢުބް ދެންނެވިއެވެ: އާއެކެވެ. ނަބިއްޔާ ﷺ، އެ އެކުވެރިޔާގެ ކަންތައް ޒިކުރު ކުރައްވަނިކޮށް ތިމަން އަޑު އެއްސެވީމެވެ: ”ބަނީ އިސްރާއީލުގެ އެއްވުމެއްގައި މޫސާ ވަނިކޮށް، އެ ހިނދު މީހަކު އައިސް ދެންނެވިއެވެ: ތިބާއަށް ވުރެ ބޮޑަށް ޢިލްމު ލިބިފައިވާ މީހަކު ދަންނަމުތޯއެވެ؟ މޫސާ ދެންނެވިއެވެ: ނޫނެކެވެ. ދެން، ﷲ عَزَّ وَجَلَّ މޫސާއަށް ވަޙީ ބާވައިލެއްވިއެވެ: އެހެނެއްކަމަކު، ތިމަން އިލާހުގެ އަޅާ ޚަޟިރު (ބޮޑަށް ޢިލްމު ލިބިގެން ވެއެވެ). ދެން، ޚަޟިރުއާ ބައްދަލު ކުރާނެ ގޮތެއް މޫސާ އެއްސެވިއެވެ. ފަހެ، ﷲ، މޫސާއަށް ޓަކައި އާޔަތެއްގެ ގޮތުގައި މަހެއް ލެއްވިއެވެ. އަދި މޫސާއަށް ދެންނެވުނެވެ: ތިބާއަށް އެ މަސް ގެއްލުނީމާ، އެނބުރި (އެ ތަނަކަށް) އަންނާށެވެ. އޭރުން ހަމަކަށަވަރުން، ތިބާ ޚަޟިރުއާ ބައްދަލުވާނެއެވެ. އަދި ކަނޑުގައި މަސް ދަތުރު ކުރާ ގޮތް ބައްލަވާ އޭގެ ފަހަތުން މޫސާ އުޅުއްވިއެވެ. އެ ނަބިއްޔާއަށް ޞަލަވާތް ލައްވާށިއެވެ. ދެން، މޫސާގެ ޚާދިމު ކުއްޖާ މޫސާއަށް ދެންނެވިއެވެ: ❞ބޮޑު ހިލަގަނޑު ކައިރީގައި ތިމަންމެން މަޑުކޮށްލި އިރު ހަނދުމަކުރައްވަމުތޯއެވެ؟ ހަމަކަށަވަރުން، (އެ ހިނދު) ތިމަން އެ މަހުގެ މަތިން ހަނދާން ނެތުނީއެވެ. އަދި އޭގެ މަތިން ތިމަން ހަނދާން ނައްތުވާލީ ޝައިޠާނާ ފިޔަވައި އެހެން އެއްވެސް އެއްޗެއް ނޫނެވެ.❝ މޫސާ ދެންނެވިއެވެ: ❞ތިޔައީ (ހަމަ) ތިމަންމެން ބޭނޫންވި ކަންތަކެވެ. ދެން، އެ ދެބައިމީހުންގެ ފިޔަވަޅުތައް ފަހަތުން އެނބުރި އަތުވެއްޖެއެވެ.❝ ދެން ޚަޟިރު ހޯދިއްޖެއެވެ. ފަހެ، ﷲ ވަނީ، އެ ދެބައިމީހުންގެ ކަންތައް ހިނގި ގޮތުގެ ވާހަކަ އެ އިލާހުގެ ފޮތުގައި (އެބަހީ: ޤުރުއާނުގައި) ކިޔައިދެއްވާފައެވެ.“ |  |  |
|  | 79 |  |  | އަބޫ މޫސާ ރިވާ ކުރެއްވިއެވެ: ނަބިއްޔާ ﷺ ޙަދީޘް ކުރެއްވިއެވެ: ”ﷲ، ތިމަން ނަބިއްޔާއައިގެން ފޮނުއްވެވި ހިދާޔަތާއި ޢިލްމުގެ މިސާލަކީ، ބިމަކަށް ވެހޭ ބޯ ވާރޭއެއްގެ މިސާލެވެ. ފަހެ، އޭގެ ތެރޭގައި، އެ ފެން ބަލައިގަތް ރަނގަޅު (ބިމެއް) ވެއެވެ. ދެން، އެ ބިމުން ނުހަނު ގިނަ ކުދި ގަސްތަކާއި ވިނަ ފަޅައިގެން ހެދުނެވެ. އަދި އޭގެ ތެރޭގައި (ވާރޭ ވެހުނު) ހަރު ބިމެއް ވެސް ވެއެވެ. އެ ފެން (އެއްފަހަރާ އެ ބިމަށް ދަމާ ނުލައި) ހިފެހެއްޓިއެވެ. އަދި ﷲ، އޭގެން މީސްތަކުންނަށް މަންފާ ހާސިލު ކޮށްދެއްވިއެވެ. އެ ގޮތުން، އެބައިމީހުން އޭގެން ބޮއި، (ޖަނަވާރުތަކަށް) ބޯންދީ، އަދި ގޮވާން ކުރުމަށް ބޭނުން ކުރިއެވެ. އަދި އޭގެ އިތުރަށް ވާރޭ ވެހުނު އެހެން ބިމެއް ވެސް ވެއެވެ. އެއީ ހަމަ ހުރި ގޮތަށް ހުރި ހުސް ހަނަފަސް ބިމެކެވެ. އަދި އޭގައި ވިނައެއް ވެސް ނުފަޅައެވެ. ފަހެ، އެ (ފުރަތަމަ ބިމުގެ) މިސާލަކީ، ﷲ ގެ ދީން އެ މީހަކަށް ވިސްނި، އަދި ﷲ، ތިމަން ނަބިއްޔާއައިގެން ފޮނުއްވި ކަންތަކުން (އެބަހީ: ޤުރުއާނާއި ސުންނަތުން) އެ މީހަކަށް ފައިދާ ކުރި މީހާގެ މިސާލެވެ. ވީމާ، އެ މީހާ (އަމިއްލައަށް ދީން) އުނގެނި، އަދި (އެހެން މީހުންނަށް ވެސް) އުނގަންނައި ދެއެވެ. އަދި (އެންމެ ފަހު ބިމުގެ މިސާލަކީ،) އެއިން ކަމަކަށް (އެންމެ ކުޑަ މިނުން) އިސް ވެސް އުފުލައި ނުލި (އެބަހީ: އެއްވެސް ވަރަކަށް އަޅައި ނުލި) މީހާގެ މިސާލެވެ. އަދި (ކިއެއްތަ) އޭނާ، ތިމަން ނަބިއްޔާ އެއާއިގެން ފޮނުއްވުނު ﷲ ގެ ހިދާޔަތު (އެބަހީ: ޤުރުއާނާއި ސުންނަތް) ވެސް ޤަބޫލެއް ނުކުރިއެވެ.“ |  |  |
|  | 80 |  |  | އަނަސް ރިވާ ކުރެއްވިއެވެ: ރަސޫލު ﷲ ﷺ ޙަދީޘް ކުރެއްވިއެވެ: ”ހަމަކަށަވަރުން، ޤިޔާމަތް ދުވަހުގެ އަލާމާތްތަކުގެ ތެރެއިން، (މި ކަންތައްތައް) ހިމެނިގެން ވެއެވެ. ޢިލްމު އުފުލިގެން (ނެތި) ދިޔުމާއި، ޖާހިލުކަން ހަރުލުމާއި، ރާ ބުއިމާއި، އަދި ޒިނޭ ފާޅުވުމެވެ.“ |  |  |
|  | 81 |  |  | އަނަސް ރިވާ ކުރެއްވިއެވެ: ހަމަކަށަވަރުން، ތިމަންނާއަށް ފަހު އެއްވެސް މީހަކު ކިޔައި ނުދޭނެ ޙަދީޘްއެއް، ތިޔަބައިމީހުންނަށް ތިމަން ކިޔައިދޭނެކަން ކަށަވަރެވެ. ރަސޫލު ﷲ ﷺ ޙަދީޘް ކުރެއްވަނިކޮށް ތިމަން އަޑު އެއްސެވީމެވެ: ”ޤިޔާމަތް ދުވަހުގެ އަލާމާތްތަކުގެ ތެރެއިން (މި ކަންތައްތައް) ހިމެނިގެން ވެއެވެ. ޢިލްމު މަދުވުމާއި، ޖާހިލުކަން ފާޅުވުމާއި، ޒިނޭ ފާޅުވުމާއި، އަދި އަންހެނުން ގިނަވެ ފިރިހެނުން މަދުވުމެވެ. އެއީ ފަންސާސް އަންހެނުންނަށް، އެ އަންހެނުންގެ ކަންތައްތަކާ ހަވާލުވާން އެންމެ ފިރިހެނަކު ހުރެއްޖައުމަށް ދާންދެނެވެ.“ |  |  |
|  | 82 |  |  | އިބްނު ޢުމަރު ރިވާ ކުރެއްވިއެވެ: ރަސޫލު ﷲ ﷺ ޙަދީޘް ކުރެއްވި އަޑު ތިމަން އެއްސެވީމެވެ. ރަސޫލާ ޙަދީޘް ކުރެއްވިއެވެ: ”ތިމަން ނަބިއްޔާ އަވަހާރަފުޅުގައި އޮންނަވަނިކޮށް، ތިމަން ނަބިއްޔާއަށް ކިރު ތައްޓެއް ގެނެވުނެވެ. ދެން، ތިމަން ނަބިއްޔާ އޭތި ހިއްޕެވީމެވެ. އެއީ ތިމަން ނަބިއްޔާގެ ނިޔަފަތިފުޅުތަކުން އޭގެ ތެތްކަން ނުކުންނަތަން، ތިމަން ނަބިއްޔާއަށް ފެނިއްޖެއުމަށް ދާންދެނެވެ. ދެން، ތިމަން ނަބިއްޔާގެ ބާކީ (ހުރި ކިރުފޮދު)، ޢުމަރު ބިން އަލްޚައްޠާބްއަށް ދެއްވީމެވެ.“ (ޞަޙާބީން ދެންނެވިއެވެ:) ފަހެ، އިބަ ނަބިއްޔާ އެ (ހުވަފެން) ތައުބީރު ކުރެއްވީ ކިހިނަކުންތޯ، އޭ ﷲ ގެެ ރަސޫލާއެވެ؟ ނަބިއްޔާ ޙަދީޘް ކުރެއްވިއެވެ: ”(އެއީ) ޢިލްމެވެ.“ |  |  |
|  | 83 |  |  | ޢަބްދު ﷲ ބިން ޢަމްރު ބިން އަލްޢާޞް ރިވާ ކުރެއްވިއެވެ: ޙައްޖަތުލް ވަދާޢުގައި، މީސްތަކުން ނަބިއްޔާއަށް ސުވާލު ކުރުމަށް ޓަކައި، ރަސޫލު ﷲ ﷺ މިނާގައި މަޑު ކުރެއްވިއެވެ. ފަހެ، ނަބިއްޔާގެ އަރިހަށް މީހަކު އައިސް ދެންނެވިއެވެ: ތިމަންނައަށް ނޭނގި ހުއްޓާ، (ހަދްޔު) ކަތިލުމުގެ ކުރިން ތިމަން (ބޯ) ބޭލިއްޖެއެވެ. ދެން، ނަބިއްޔާ ޙަދީޘް ކުރެއްވިއެވެ: ”(މިހާރު ގޮސް ހަދްޔު) ކަތިލާށެވެ. އަދި (އެ ކަމުގެ މައްޗަށް) ކުށެއް ނެތެވެ.“ ދެން، އެހެން މީހަކު އައިސް ދެންނެވިއެވެ: ތިމަންނައަށް ނޭނގި ހުއްޓާ، (ޖަމްރާއަށް) ހިލަ އުކުމުގެ ކުރިން ތިމަން ޖަމަލު ކަތިލެވިއްޖެއެވެ. ދެން، ނަބިއްޔާ ޙަދީޘް ކުރެއްވިއެވެ: ”(މިހާރު ގޮސް ޖަމްރާއަށް) ހިލަ އުކާށެވެ. އަދި (އެ ކަމުގެ މައްޗަށް) ކުށެއް ނެތެވެ.“ ފަހެ، (މީހަކު ޙައްޖުގެ) ކަމެއް އަވަހަށް ނުވަތަ ލަހުން ކުރެވިގެން ނަބިއްޔާއަށް ސުވާލު ކުރެވިއްޖެ ނަމަ، ”ކުރާށެވެ. އަދި (އެ ކަމުގެ މައްޗަށް) ކުށެއް ނެތެވެ.“ (މި ފަދައިން) ޙަދީޘް ކުރެވިގެން މެނުވީ ނުދާނެއެވެ. |  |  |
|  | 84 |  |  | އިބްނު ޢައްބާޞް ރިވާ ކުރެއްވިއެވެ: ނަބިއްޔާ ﷺ ގެ ޙައްޖުގައި، އެ ނަބިއްޔާއަށް ސުވާލު ކުރެވުނެވެ. (އެ ގޮތުން،) މީހަކު ދެންނެވިއެވެ: (ޖަމްރާއަށް) ހިލަ އުކުމުގެ ކުރިން ތިމަން (ހަދްޔު) ކަތިލެވިއްޖެއެވެ. ދެން، ނަބިއްޔާގެ އަތްޕުޅުން އިޝާރަތް ކުރައްވާ ޙަދީޘް ކުރެއްވިއެވެ: ”(އެ ކަމުގެ މައްޗަށް) ކުށެއް ނެތެވެ.“ މީހަކު ދެންނެވިއެވެ: (ހަދްޔު) ކަތިލުމުގެ ކުރިން ތިމަން (ބޯ) ބޭލިއްޖެއެވެ. ދެން، ނަބިއްޔާގެ އަތްޕުޅުން އިޝާރަތް ކުރެއްވިއެވެ: ”(އެ ކަމުގެ މައްޗަށް) ކުށެއް ނެތެވެ.“ |  |  |
|  | 85 |  |  | އަބޫ ޙުރައިރާ ރިވާ ކުރެއްވިއެވެ: ނަބިއްޔާ ﷺ ޙަދީޘް ކުރެއްވިއެވެ: ”ޢިލްމު ނަގައި (އުފުލި) ގެންދާނެއެވެ. އަދި ޖާހިލުކަމާއި ފިތުނަތައް ފާޅުވާނެއެވެ. އަދި ހަރްޖު ގިނަވާދާނެއެވެ.“ ނަބިއްޔާއަށް ދެންނެވުނެވެ: އޭ ﷲ ގެ ރަސޫލާއެވެ. ފަހެ، ހަރްޖު އަކީ ކޮބައިތޯއެވެ؟ ވީމާ ޖަވާބުގައި ނަބިއްޔާ މި ފަދައިން އަތްޕުޅުން އިޝާރާތް ކުރެއްވިއެވެ. ނަބިއްޔާ އޭގެން ގަސްދު ކުރެއްވީ ޤަތުލު ފަދައެވެ. |  |  |
|  | 86 |  |  | އަސްމާ ރިވާ ކުރެއްވިއެވެ: ތިމަން ކަމަނާ ޢާއިޝާގެ އަރިހަށް ދިޔައިމެވެ. އަދި އެ ހިނދު ޢާއިޝާ ހުންނެވީ ނަމާދު ކުރައްވަންށެވެ. ފަހެ، ތިމަން ކަމަނާ ދެންނެވީމެވެ: މީސްތަކުންނަށް ކިހިނެއް ވީހެއްޔެވެ؟ ދެން ޢާއިޝާ އުޑާ ދިމާލަށް އިޝާރާތް ކުރެއްވިއެވެ. (އެ ހިނދު އިރު ކޭތަ ހުރީ ހިފާފައެވެ.) އަދި މީސްތަކުން ތިބީ ނަމާދުގައެވެ. ދެން ޢާއިޝާ ދެންނެވިއެވެ: سُبْحَانَ اللَّهِ. ތިމަން ކަމަނާ އެއްސެވީމެވެ: (މި އިރުކޭތައަކީ) އާޔަތެއްހެއްޔެވެ؟ ދެން ޢާއިޝާ ބޮލުން އިޝާރާތް ކުރެއްވިއެވެ. އެބަހީ އާއެކެވެ. ދެން ތިމަން ކަމަނާ (ވެސް) ނަމާދަށް ތެދުވީމެވެ. (ނަމާދުގެ ދިގުކަމުން ގޮސް) ތިމަން ކަމަނާ ހޭނެތިދާންނެހެން ހީވަންދެނެވެ. ދެން އެއަށް ފަހު، ތިމަން ކަމަނާގެ ބޮލަށް ފެން އެޅީމެވެ. ދެން ނަބިއްޔާ ﷺ، ﷲ عَزَّ وَجَلَّ އަށް ޙަމްދު ޘަނާ ދަންނަވާ، އެއަށް ފަހު ޙަދީޘް ކުރެއްވިއެވެ: ”މީގެ ކުރިން ތިމަން ނަބިއްޔާއަށް ނުދައްކަވާ އެތަށް އެއްޗެއް، (މިހާރު) މި ތާނގައި ހުންނަވައިގެން ފެނިއްޖެއެވެ. ސުވަރުގެއާއި ނަރަކައަށް ދާންދެންވެސް ފެނުނެވެ. ފަހެ، ތިމަން ނަބިއްޔާއަށް ވަޙީ ކުރެވުނެވެ: ތިޔަބައިމީހުން ކަށްވަޅުގައި އިމްތިހާނު ކުރެވޭނެއެވެ. އެއީ ދައްޖާލުގެ ފިތުނަ ފަދައެވެ. ނުވަތަ އެއާ ގާތްވެގެންވެއެވެ.“ -(ޙަދީޘްގެ ރާވީ ދެންނެވިއެވެ:) މި ދެ ގޮތުން ކުރެ އަސްމާ ދެންނެވީ ކޮން ގޮތެއްކަން ތިމަންނައަށް ނޭނގެއެވެ-. ”(އިމްތިހާނު ކުރުމުގެ ގޮތުން ސުވާލު ކުރެވޭނެއެވެ:) މި މީހާއާ ބެހޭ ގޮތުން (އެބަހީ: ﷲ ގެ ރަސޫލާ މުޙައްމަދާ ބެހޭ ގޮތުން) ތިބާއަށް އެނގެނީ ކޮން އެއްޗެއްހެއްޔެވެ؟ ދެން ފަހެ، މުއުމިނާ ނުވަތަ ޔަގީން ކުރާ މީހާ“ -(ޙަދީޘްގެ ރާވީ ދެންނެވިއެވެ:) މި ދެ ގޮތުން ކުރެ އަސްމާ ދެންނެވީ ކޮން ގޮތެއްކަން ތިމަންނައަށް ނޭނގެއެވެ-. ”އެ މީހާ ބުނާނެއެވެ: އެއީ މުޙައްމަދު، ﷲ ގެ ރަސޫލާއެވެ. އެ ނަބިއްޔާ ތިމަންމެންގެ ގާތަށް އަތުވީ ސާފު ހެކިތަކާއި ހިދާޔަތައިގެންނެވެ. ވީމާ ތިމަންމެން (އެ ނަބިއްޔާގެ ދައުވަތަށް) އިޖާބަދީ (އެ ނަބިއްޔާއަށް) ތަބާވީމެވެ. އެއީ މުޙައްމަދެވެ. ތިން ފަހަރު (އޭނާ މި ފަދައިން ބުނާނެއެވެ). ދެން (އޭނާއަށް) ބުނެވޭނެއެވެ: ހެޔޮ ގޮތުގައި ނިދާށެވެ. ހަމަކަށަވަރުން، ތިބާ އެ ނަބިއްޔާއާމެދު ކަށަވަރުކަމާއެކު ޔަގީން ކުރާތޯ ތިމަންމެންނަށް އެނގެއެވެ. އަދި މުނާފިގު، ނުވަތަ ޝައްކު ކުރާ މީހާ“ -(ޙަދީޘްގެ ރާވީ ދެންނެވިއެވެ:) މި ދެ ގޮތުން ކުރެ އަސްމާ ދެންނެވީ ކޮން ގޮތެއްކަން ތިމަންނައަށް ނޭނގެއެވެ-. ”އެ މީހާ ބުނާނެއެެވެ: ތިމަންނައަކަށް ނޭނގެއެވެ. މީސްތަކުން ކޮންމެސް އެއްޗެއް ކިޔާ އަޑު އެހީމެވެ. ވީމާ ތިމަން ވެސް އެހެން ކީއެވެ.“ |  |  |
|  | 87 |  |  | އަބޫ ޖަމްރާ ދެންނެވިއެވެ: އިބްނު ޢައްބާސްއާއި މީސްތަކުންނާ ދެމެދު ތަރުޖަމާނެއްގެ ގޮތުގައި ތިމަން އުޅުނީމެވެ. އިބްނު ޢައްބާސް ވިދާޅުވިއެވެ: ހަމަކަށަވަރުން ނަބިއްޔާ ﷺ ގެ އަރިހަށް ޢަބްދުލް ޤައިސްގެ ވަފްދެއް އައި ހިނދު ނަބިއްޔާ ޙަދީޘް ކުރެއްވިއެވެ: "ކޮން ޤައުމެއް ވަފްދެއްތޯއެވެ؟ ނުވަތަ ކޮން ވަފްދެއްތޯއެވެ؟" އެބައިމީހުން ދެންނެވިއެވެ: ރަބީޢާއެވެ. ނަބިއްޔާ ޙަދީޘް ކުރެއްވިއެވެ: "(ތިޔަ) ޤައުމަށް ނުވަތަ ތިޔަ ވަފްދަށް މަރުހަބާއެވެ. އެއްވެސް ގެއްލެނިވުމަކާއި ދެރަވުމަކާއި ނުލައެވެ." އެބައިމީހުން ދެންނެވިއެވެ: ހަމަކަށަވަރުން ތިމަންމެންނަށް އިބަނަބިއްޔާގެ އަރިއަހަށް ހުރުމަތްތެރިވެގެންވާ މަހުގައި މެނުވީ ނާދެވޭއެވެ. ތިމަންމެންނާއި އިބަނަބިއްޔާއާ ދެމެދުގައި މުޟަރު ޤަބީލާގެ ކާފަރުންގެ އަވަށެއް ވެއެވެ. ތިމަންމެންނަށް ދެގޮތެއްނުވާނެ އަމުރެއް ކުރައްވާށެވެ. އެ ތިމަންމެންގެ ފަހަތުގައިވާ (ރަށުގައި ނައިސްތިބި) ބަޔަކަށް ވެސް ތިމަންމެން ދޭނަމެވެ. އަދި އެއީ، އޭގައި (ހިފައިގެން ތިބުމުން) ތިމަންމެން ސުވަރުގެއަށް ވަދެވޭނެ ކަހަލަ އަމުރެކެވެ. ދެން ފަހެ ނަބިއްޔާ އެބައިމީހުންނަށް ހަތަރުކަމަކަށް އަމުރު ކުރެއްވިއެވެ. އަދި ހަތަރު ކަމެއް މަނާ ކުރެއްވިއެވެ. (އެއީ:) އެބައިމީހުންނަށް ހަމައެކަނި ﷲ عَزَّ وَجَلَّ އަށް އީމާންވުމަށް އަމުރު ކުރެއްވިއެވެ. އަދި ޙަދީޘް ކުރެއްވިއެވެ: "ތިޔަބައިމީހުން ހަމައެކަނި ﷲ އަށް އީމާން ވުމަކީ ކޮބައިކަން ދެނެހުރީމުހެއްޔެވެ؟" އެބައިމީހުން ދެންނެވިއެވެ: މޮޅަށް ދެނެވޮޑިގެންވަނީ ﷲ އާއި އެ އިލާހުގެ ރަސޫލާއެވެ. ނަބިއްޔާ ޙަދީޘް ކުރެއްވިއެވެ: އެއީ، ﷲ ފިޔަވައި (އަޅުކަން ޙައްޤުވާ) އެހެން އެއްވެސް އިލާހަކު ނުވާކަމަށާއި، މުޙައްމަދީ އެ އިލާހުގެ ރަސޫލާ ކަމަށް ހެކިވުމެވެ. އަދި ނަމާދު ޤާއިމު ކުރުމާއި، ޒަކާތް ދިނުމާއި، ރަމަޟާން މަހު ރޯދަ ހިފުމާއި، ޢަނީމާ މުދަލުގެ ފަސްބައިކުޅަ އެއްބައި ދިނުމެވެ." އަދި ހަތަރު އެއްޗެއްގައިވާ ތަކެތި ބުއިން މަނާ ކުރެއްވިއެވެ. އެއީ، ދުއްބާއާއި، ޙަންތަމްއާއި، މުޒައްފަރެވެ. (އެއީ ރާ ހަދަން ބޭނުން ކުރާ ކަންވާރު ތަކެކެވެ.) އަދި ޙަދީޘް ކުރެއްވިއެވެ: "މި ކަންކަން ދަސްކުރާށެވެ. އަދި ކަލޭމެންގެ ފަހަތުގައިވާ މީހުންނަށް މީގެ ޚަބަރު ދޭށެވެ." |  |  |
|  | 88 |  |  | އުޤްބާ ބިން އަލްޙާރިޘް ވިދާޅުވިއެވެ: ތިމަން އަބޫ އިހާބު ބިން ޢަޒީޒުގެ ދަރިކަނބަލުންނާއި ކައިވެނި ކުރީމެވެ. ދެން އަންހެނަކު އައިސް ބުންޏެވެ: ތިމަން ޢުޤްބާއާއި އޭނާ ކައިވެނިކުރެއްވި ކަނބުލޭގެއަށް ކިރުދިނީމެވެ. ޢުޤްބާ ދެންނެވިއެވެ: ކަމަނާ ތިމަންނައަށް ކިރުދިން ކަމެއް ތިމަންނައަށް ނޭނގެއެވެ. އަދި ކަމަނާ ތިޔަ ވާހަކަ ތިމަން ކައިރީގައި ނުވެސް ބުނަމުއެވެ. ދެން ޢުޤްބާ ސަވާރުވެގެން ރަސޫލު ﷲ ﷺ ގެ އަރިހަށް މަދީނާއަށް ގޮސް ސުވާލު ދެންނެވިއެވެ. ދެން ފަހެ ރަސޫލު ﷲ ﷺ ޙަދީޘް ކުރެއްވިއެވެ: "އެ ގޮތަށް ބުނެވިއްޖެ ނަމަ ދެން (ތިޔަ ކައިވެނި ހުއްދަވާނީ) ކިހިނަކުން ހެއްޔެވެ؟" ދެން ޢުޤްބާ އެ ކަމަނާ ވަރިކުރެއްވިއެވެ. އަދި އެ ކަމަނާ އެހެން މީހަކާއި ކައިވެނި ބައްލަވައިގަތެވެ. |  |  |
|  | 89 |  |  | ޢުމަރު ރިވާ ކުރެއްވިއެވެ: ތިމަންނައާއި ތިމަންގެ އަންޞާރުންގެ އަވައްޓެރިއަކާ އުޅެމުން ދިޔައީ ބަނީ އުމައްޔަ ބިން ޒައިދުގައެވެ. އެ ތަން ހިމެނެނީ މަދީނާގެ ބޭރުކައިރީގައިވާ އަވަށްތަކުގައެވެ. ތިމަންމެން ރަސޫލު ﷲ ﷺ ގެ އަރިހަށް ދަނީ ދެ މީހުން ބުރު ބައްސަވައިގެންނެވެ. އެއް ދުވަހު އޭނާއެވެ. އަނެއް ދުވަހު ތިމަންނައެވެ. ތިމަން ދާ ދުވަހު، އެ ދުވަހުގެ ވަޙީއާއި އެހެންވެސް ޚަބަރުތައް ތިމަން ގެނެސްދެއްވަމުއެވެ. އަދި އޭނާ ދާ ދުވަހު ހަމަ އެފަދައިން ކަންތައް ކުރައްވައެވެ. ތިމަންގެ އެކުވެރިޔާ އޭނާއަށް ހަމަޖެހިފައިވާ ދުވަހު ވަޑައިގެންނެވިއެވެ. އަދި (އެނބުރި ވަޑައިގެން) ތިމަންގެ ދޮރުގައި ވަރަށް ބާރަށް ޖެއްސެވިއެވެ. އަދި ތިމަން އެތެރޭގައި ވީތޯ ސުވާލު ކުރެއްވިއެވެ. ތިމަން ހާސްކަންމަތީ ހުރެ ނުކުތީމެވެ. އޭނާ ދެންނެވިއެވެ: މިއަދު ވަރަށް ބޮޑުކަމެއް ހިނގައިފިއެވެ. ދެން ތިމަން ޙަފްޞާ އަރިހަށް ދިޔައީމެވެ. އޭރު އެ ކަމަނާ އިންނެވީ ކީރިތިކުރައްވާށެވެ. ތިމަން ދެންނެވީމެވެ: ރަސޫލު ﷲ ﷺ ކަމަނާމެން އެންމެން ވަރިކުރެއްވިތޯއެވެ؟ އެ ކަމަނާ ދެންނެވިއެވެ: ތިމަން ކަމަނާއަކަށް ނޭނގެއެވެ. ދެން ތިމަން ނަބިއްޔާ ﷺ ގެ އަރިހަށް ވަނީމެވެ. އަދި ތިމަން ކޮއްޅަށް ހުންނަވައިގެން ދެންނެވީމެވެ: އިބަނަބިއްޔާގެ އަނބިކަބަލުންތައް ވަރިކުރެއްވީތޯއެވެ؟ ނަބިއްޔާ ޙަދީޘް ކުރެއްވިއެވެ: "ނޫނެކެވެ." ދެން ތިމަން ދެންނެވީމެވެ: اللَّهُ أَكْبَرُ‏ އެވެ. |  |  |
|  | 90 |  |  | އަބޫ މަސްޢޫދު އަލްއަންޞާރީ ރިވާ ކުރެއްވިއެވެ: މީހަކު ދެންނެވިއެވެ: އޭ ﷲ ގެ ރަސޫލާއެވެ. މިވެނި މީހަކު ނަމާދު ދިގުކުރާވަރުން ތިމަންނައަށް ނަމާދުގައި ބައިވެރި ވެވެނީ ހަމަ ކިރިޔާއެވެ. (އަބޫ މަސްޢޫދު ދެންނެވިއެވެ:) ތިމަން، ނަބިއްޔާ ﷺ ވައުޡެއްގައި އެ ދުވަހު ކޯފާއިސްކުރައްވާފައިވާ ވަރަށް، ކޯފާއިސްކުރައްވައިގެން ވަނިކޮށް ދުވަހަކުވެސް ނުދެކެމެވެ. ދެން ނަބިއްޔާ ޙަދީޘް ކުރެއްވިއެވެ: "އޭ މީސްތަކުންނޭވެ. ހަމަކަށަވަރުން، ތިޔަބައި މީހުންނީ ނަފުރަތު ކުރުވާ މީހުންނީމުއެވެ. މީހުންނާއި އެކު (އިމާމްވެ) ނަމާދު ކުރާ މީހަކު ނަމަ ލުއިކުރާހުށެވެ. އެއީ ހަމަކަށަވަރުން، އެބައިމީހުންގެ ތެރޭގައި ބަލިމީހުންނާއި ނިކަމެތިންނާއި ބޭނުންތައް ފުއްދަންޖެހިފައިވާ މީހުން ވާނެއެވެ." |  |  |
|  | 91 |  |  | ޒައިދު ބިން ކާލިދު އަލްޖުހަނީ ރިވާ ކުރެއްވިއެވެ. މީހަކު ހޮވާ ތަކެއްޗާއި ބެހޭ ގޮތުން ނަބިއްޔާ ﷺ އަށް ސުވާލު ދެންނެވިއެވެ. ނަބިއްޔާ ޙަދީޘް ކުރެއްވިއެވެ: "އޭގެ ބަންނަ ވާފަށާއި އެ ލެވިފައިވާ ކަންވާރާއި ދެނެގަންނާށެވެ. ދެން އެއް އަހަރު އޭގެ އިއުލާން ކުރުމަށް ފަހު އޭގެ ބޭނުން ކުރާށެވެ. އޭގެ ވެރިމީހާ އަތުވެއްޖެ ނަމަ އޭނާއަށް ރައްދުކުރާށެވެ." އެ މީހަކު ދެންނެވިއެވެ: ހޮވާ ޖަމަލު ކިހިނެއްތޯއެވެ؟ ދެން ނަބިއްޔާ ކޯފާއިސްކުރެއްވިއެވެ. ނަބިއްޔާގެ ދެ ކޯތާފަތްޕުޅު ވަނީ ރަތްވެފައެވެ. ނުވަތަ ނަބިއްޔާގެ މޫނުފުޅު ރަތްވިއެވެ. އަދި ނަބިއްޔާ ޙަދީޘް ކުރެއްވިއެވެ: "އެއީ ތިބާއާ ބެހޭ އެއްޗެއް ނޫނެވެ. އެ އެއްޗާއި އެކީގައި އޭތީގެ ފަޔާއި ފެން ވެއެވެ. އޭތި ފެންގަނޑު ކައިރިއަށް ގޮސް ފެން ބޯނެއެވެ. އަދި ގަހުން ފަތް ކާނެއެވެ. އޭތީގެ ވެރިމީހާ އަށް ފެންނަންދެން ދޫކޮށްލާށެވެ." އެ މީހަކު ދެންނެވިއެވެ: ގެއްލޭ ބަކަރި ކިހިނަކުންތޯއެވެ؟ ނަބިއްޔާ ޙަދީޘް ކުރެއްވިއެވެ: "އެއީ ތިބާއަށެވެ. ނުވަތަ ތިބާގެ އަޚާއަށެވެ. ނުވަތަ ވަލު ކުއްތާއަށެވެ." |  |  |
|  | 92 |  |  | އަބޫ މޫސާ ރިވާ ކުރެއްވިއެވެ: ނަބިއްޔާ ﷺ ރުހިވަޑައިނުގަންނަވާ ކަންތައްތަކަކާއި ބެހޭ ގޮތުން ސުވާލު ދެންނެވުނެވެ. ދެން ސުވާލު ގިނަ ކުރުމުން ކޯފާ އިސްކުރައްވާފައި މީސްތަކުންނަށް ޙަދީޘް ކުރެއްވިއެވެ: "ތިޔަބައި މީހުން ބޭނުން ސުވާލެއް ކުރާށެވެ." މީހަކު ދެންނެވިއެވެ: އަހަރެންގެ ބައްޕައަކީ ކާކުތޯއެވެ؟ ނަބިއްޔާ ޙަދީޘް ކުރެއްވިއެވެ: "ތިބާގެ ބައްޕައަކީ ޙުޛާފާއެވެ." އެހެން މީހަކު ދެންނެވިއެވެ: އޭ ﷲ ގެ ރަސޫލާއެވެ. ތިމަންގެ ބައްޕައަކީ ކާކުތޯއެވެ؟ ނަބިއްޔާ ޙަދީޘް ކުރެއްވިއެވެ: ތިބާގެ ބައްޕައަކީ ޝައިބާގެ މައުލާ ސާލިމެވެ." ޢުމަރަށް ނަބިއްޔާގެ މޫނުފުޅު މަތިން (ކޯފާގެ އަސަރު) ފެނުމުން ދެންނެވިއެވެ: އޭ ﷲ ގެ ރަސޫލާއެވެ. ތިމަންމެން ﷲ عَزَّ وَجَلَّ އަށް ތައުބާވަމެވެ. |  |  |
|  | 93 |  |  | އަނަސް ބިން މާލިކު ރިވާ ކުރެއްވިއެވެ: ރަސޫލު ﷲ ﷺ ނުކުންނެވުމުން ޢަބްދު ﷲ ބިން ޙުޛާފާ ދެންނެވިއެވެ: ތިމަންގެ ބައްޕައަކީ ކާކުތޯއެވެ؟ ނަބިއްޔާ ޙާދީޘް ކުރެއްވިއެވެ: "ތިބާގެ ބައްޕައަކީ ޙުޛާފާއެވެ." ދެން ނަބިއްޔާ މި ފަދައިން ވަރަށް ގިނައިން ޙަދީޘް ކުރެއްވިއެވެ: "ތިޔަބައިމީހުން ތިމަން ނަބިއްޔާއާއި ސުވާލު ކުރާށެވެ." އެ ހިނދު ޢުމަރު ނަބިއްޔާގެ ކަކޫ މައްޗަށް ތިރިވެގެން ދެންނެވިއެވެ: ﷲ ރައްބެއް ކަމަށް، އަދި އިސްލާމް ދީނެއް ކަމަށް، އަދި މުޙައްމަދު ﷺ ނަބިއްޔެއް ކަމަށް ތިމަންމެން ރުހިއްޖައީމެވެ. ދެން ނަބިއްޔާ ހަނުހުންނެވިއެވެ. |  |  |
|  | 94 |  |  | އަނަސް ރިވާ ކުރެއްވިއެވެ: ނަބިއްޔާ ﷺ (ގެއަކަށް ވަންނަން) ސަލާމް ގޮވާ ނަމަ، ތިން ފަހަރު ސަލާމް ގޮވާލައްވައެވެ. އަދި ވާހަކަފުޅުދައްކަވާ ނަމަ، ތިން ފަހަރު ތަކުރާރު ކުރައްވައެވެ. |  |  |
|  | 95 |  |  | އަނަސް ރިވާ ކުރެއްވިއެވެ: ނަބިއްޔާ ﷺ ވާހަކަފުޅުދައްކަވާ ނަމަ، އެ ފަހުމްކޮށްދެއްވުމަށް ޓަކައި ތިން ފަހަރު ތަކުރާރު ކުރައްވައެވެ. އަދި ބަޔެއްގެ (ގެއަކަށް) ވަންނަ ނަމަ، އެބައިމީހުންނަށް ތިން ފަހަރު ސަލާމް ގޮވާލައްވައެވެ. |  |  |
|  | 96 |  |  | ޢަބްދު ﷲ ބިން ޢަމްރު ރިވާ ކުރެއްވިއެވެ: ތިމަންމެން ކުރި ދަތުރެއްގައި ރަސޫލު ﷲ ﷺ ފަހަތުގައި ލަސްވެވަޑައިގަތެވެ. ނަބިއްޔާ ތިމަންމެންނާ ހަމަކުރެއްވި އިރު ޢަޞުރު ނަމާދު ވަގުތު ކުޑަތަންވުމުން ތިމަންމެން ތިބީ ވުޟޫ ކުރާށެވެ. ތިމަންމެންގެ ފައިތަކުގައި އަތް ފޮހެމުން ދިޔައީމައެވެ. އެ ހިނދު ނަބިއްޔާ އަޑުގެ ކޮޅަށް ދެ ފަހަރު ނުވަތަ ތިން ފަހަރު ޙަދީޘް ކުރެއްވިއެވެ: "ފުއްނާބުތަކަށް ނަރަކައިގެ ހަލާކު ހުއްޓެވެ." (އެބަހީ: ފައިތަކުގައި ފެން ފޮހެމުން ދިޔައިރު، ފުންނާބު ތަކުގައި ފެން ނުޖެހޭތީވެ އެ ފެން ނުޖެހޭ ތަނަށް އަޒާބު ދެވޭނެ ވާހަކައެވެ. ނުވަތަ އެ ފެން ނުޖައްސާ މީހާއަށް އޭގެ ސަބަބުން އަޒާބު ލިބޭނެ ވާހަކައެވެ.) |  |  |
|  | 97 |  |  | އަބޫ ބުރްދާ، ބައްޕަގެ އަރިހުން ރިވާ ކުރެއްވިއެވެ: ރަސޫލު ﷲ ﷺ ޙަދީޘް ކުރެއްވިއެވެ: "ތިން މީހަކަށް ދެ އަޖުރު ވެއެވެ. ފޮތުގެ އަހުލުވެރިންގެ ތެރެއިން މީހަކު، އޭނަގެ ނަބިއްޔާއަށާއި މުޙައްމަދު ﷺ އަށް އީމާންވުމުންނެވެ. އަދި އަޅު މީހަކު، އޭނާ ﷲ ގެ ޙައްޤާއި އޭނާގެ ވެރި މީހާގެ ޙައްޤު އަދާ ކުރުމުންނެވެ. އަދި މީހަކު، އޭނާގެ އަންހެން އަޅަކު ހުރުމުން، އެކަނބުލޭގެ އަޅަކަށް ރަނގަޅަށް އަދަބު އުނގަންނައިދެއްވާ، އަދި އެކަނބުލޭގެއަށް ޢިލްމު އުނގަންނަވައިދެއްވާ، އެ ޢިލްމު އުނގަންނަވައިދެއްވުން ރަނގަޅު ކުރައްވާ، ދެން އެއަށް ފަހު، އެކަނބުލޭގެ މިނިވަންކޮށް އެކަނބުލޭގެއާ ކައިވެނިކޮށްފި ނަމަ، އޭނައަށް ދެ އަޖުރު ވެއެވެ." |  |  |
|  | 98 |  |  | ޢިބްނު ޢައްބާށް ރިވާ ކުރެއްވިއެވެ: ރަސޫލު ﷲ ﷺ (ވަޢުޡު ދެއްވުމަށް) ނުކުންނެވިއެވެ. އަދި ނަބިއްޔާއާއެކު ބިލާލު ހުންނެވިއެވެ. ދެން ނަބިއްޔާ ހީފުޅު ކުރެއްވީ އަންހެންވެރިންނަށް އެ ނަބިއްޔާގެ އަޑު ނުއިވޭކަމަށެވެ. ދެން އެ ކަނބަލުންނަށް ވަޢުޡުދެއްވައި، އެ ކަނބަލުން ޞަދަޤާތް ދެއްވުމަށް އަމުރު ކުރެއްވިއެވެ. ދެން އަންހެންވެރިން އެ ކަނބަލުންގެ ކަންފަތުގައިލާ ފުލާއި އަނގޮޓި ދެމުން ދިޔައެވެ. އަދި ބިލާލުގެ ހެދުމުގެ ތިރީ ކައިރިއަށް އެ އެއްޗެހި ނަންނގަވަމުން ގެންދެވިއެވެ. |  |  |
|  | 99 |  |  | އަބޫ ހުރައިރާ ރިވާ ކުރެއްވިއެވެ: (ނަބިއްޔާއަށް) ދެންނެވުނެވެ: އޭ ﷲ ގެ ރަސޫލާއެވެ. މީސްތަކުންގެ ތެރެއިން، ޤިޔާމަތް ދުވަހު އިބަ ނަބިއްޔާގެ ޝަފާޢަތުގެ އުފާވެރިކަން ލިބޭނެ މީހަކީ ކާކުތޯއެވެ؟ ރަސޫލު ﷲ ﷺ ޙަދީޘް ކުރެއްވިއެވެ: "އޭ އަބޫ ހުރައިރާއެވެ. ހަމަކަށަވަރުން، ތިބާއަށް ވުރެ ކުރިން މި ޙަދީޘްއާ ބެހޭ ގޮތުން އެއްވެސް މީހަކު ސުވާލު ނުކުރައްވާނެކަމަށް ތިމަން ނަބިއްޔާ ހީކުރެއްވީމެވެ. އެއީ ޙަދީޘްއަށް ތިބާގެ ހުންނަ ޝައުގުވެރިކަން ތިމަން ނަބިއްޔާއަށް ފެނިފައިވާތީއެވެ. މީސްތަކުންގެ ތެރެއިން، ޤިޔާމަތް ދުވަހު ތިމަން ނަބިއްޔާގެ ޝަފާޢަތުގެ އުފާވެރިކަން ލިބޭނެ މީހަކީ، އެ މީހެއްގެ ހިތައިނަފްސުން އިޚްލާޞްތެރިކަމާއެކު لاَ إِلَهَ إِلَّا اللَّهُ ކިޔައިފި މީހާއެވެ." |  |  |
|  | 100 |  |  | ޢަބްދު ﷲ ބިން ޢަމްރު ބިން އަލްޢާޞް ރިވާ ކުރެއްވިއެވެ: ރަސޫލު ﷲ ﷺ ޙަދީޘް ކުރައްވަނިކޮށް ތިމަން އަޑު އެއްސެވިމެވެ: "ހަމަކަށަވަރުން ﷲ ނެތިކުރައްވާނީކީ އަޅުތަކުންގެ ހިތްތަކުން އުފުއްލަވައިގެންނެއް (އެބަހީ: ގެންދަވައިގެން) ނޫނެވެ. އެކަމަކު ﷲ ނެތިކުރައްވާނީ ޢިލްމުވެރިން ނެތިކުރައްވައިގެންނެވެ. ދެން އެއްވެސް ޢިލްމުވެރިޔަކު ނެތުމުން މީސްތަކުން އެމީހުންގެ ބޮޑުންގެ ގޮތުގައި ޖާހިުން ހަދާނެއެވެ. ދެން އެބައިމީހުންނާއި ސުވާލު ކުރެވުމުން އެއްވެސް ޢިލްމެއް ނެތި ފަތުވާ ދޭނެއެވެ. ވީމާ، އެބައިމީހުން އަމިއްލައަށް މަގުފުރެދި، އަދި އެހެން މީހުން ވެސް މަގުފުރައްދާނެއެވެ." |  |  |
|  | 101 |  |  | އަބޫ ސަޢީދު އަލްޚުދްރީ ރިވާ ކުރެއްވިއެވެ: ނަބިއްޔާ ﷺ އަރިހު އަންހެނުން ދެންނެވިއެވެ. ފިރިހެނުން އިބަ ނަބިއްޔާގެ މައްޗަށް ތިމަންމެންނަށްވުރެ ގަދަވެގެންފިއެވެ. ވީމާ އިބަ ނަބިއްޔާ ތިމަންމެންނަށް (އުނގަންނަވައި ދެއްވުމަށް) ދުވަހެއް ހަމަޖައްސަވައި ދެއްވާށެވެ. ދެން ނަބިއްޔާ އެކަނބަލުންނަށް ދުވަހެއް ކަނޑައަޅުއްވައި ދެއްވިއެވެ. އަދި އެ ދުވަހު ބައްދަލު ކުރައްވައި އެކަނބަލުންނަށް ވަޢުޡުދެއްވައި އަމުރުކުރެއްވިއެވެ. އަދި ނަބިއްޔާ ޙަދީޘް ކުރެއްވި ކަންތައް ތަކުގެ ތެރޭގައި ހިމެނެއެވެ: "ތިޔައިގެ ތެރެއިން އެއްވެސް އަންހެނަކު އޭނާގެ ތިން ދަރިން މަރުވެއްޖެނަމަ، އެ މީހަކަށް އެ ކަން ވާނީ ނަރަކައާއި ދެމެދުގައިވާ ފަރުދާއެއް ކަމުގައެވެ." އޭގެ ތެރެއިން އަންހެނަކު ދެންނެވިއެވެ: ދެ ކުދިންނަމަ ކިހިނެއްތޯއެވެ؟ ނަބިއްޔާ ޙަދީޘް ކުރެއްވިއެވެ: "ދެ ކުދިން ނަމަވެސް މެއެވެ." |  |  |
|  | 102 |  |  | އަބޫ ހުރައިރާ، (ކުރިން ދިޔަ ޙަދީޘްގައި ބަޔާންކުރެވިފައިވާ ތިން ކުދިންނާ ބެހޭ ގޮތުން ދަންނަވާފައި ވަނީ: "އެއީ، ފާފަ ކުރެވޭ (އެބަހީ: ބާލިޢުވާ) ޢުމުރަށް ނާޅާކުދިންނެވެ." |  |  |
|  | 103 |  |  | އިބްނު އަބީ މުލައިކާ ރިވާ ކުރެއްވިއެވެ: ހަމަކަށަވަރުން، ނަބިއްޔާ ﷺ ގެ އަންބިކަނބަލުން ޢާއިޝާއަށް ނުދަންނަ އެއްޗެއް އަޑު އިވުނު ނަމަ، އެ އެއްޗެއް ދެނެގަތުމައް ދާންދެން ސުވާލު ކުރައްވަތެވެ. އަދި ނަބިއްޔާ ﷺ ޙަދީޘް ކުރެއްވިއެވެ: "ހިސާބު ކުރެވިއްޖެ މީހަކަށް އަޒާބު ދެވޭނެއެވެ." ވީމާ ޢާއިޝާ ދެންނެވިއެވެ: ﷲ تَعَالَى ވަޙީ ކުރައްވާފައި ނުވޭތޯއެވެ: ❞ފަހެ، ފަސޭހަވެގެންވާ ހިސާބު ބެލުމަކުން އޭނާއަށް ހިސާބު ބެލެވޭނެއެވެ.❝ ދެން ނަބިއްޔާ ޙަދީޘް ކުރެއްވިއެވެ: "އެއީ، ހަމަ އެކަނި ހުށަހެޅުމެވެ. އެކަމަކު، އެ މީހެއްގެ ހިސާބާ ބެހޭ ގޮތުން ސުވާލު ކުރެވިއްޖެ މީހަކު ހަލާކުވާނެއެވެ." |  |  |
|  | 104 |  |  | އަބޫ ޝުރައިޙު ދެންނެވިއެވެ: ޢަމްރު ބިން ސަޢީދު ލަޝްކަރު މައްކާއަށް ފޮނުވިއިރު ތިމަން ދެންނެވީމެވެ: އޭ، އަމީރެވެ. ތިމަން ވާހަކައެއް ދަންނަވަންތޯއެވެ. އެއީ ނަބިއްޔާ ﷺ މައްކާ ފަތަޙަ ކުރެއްވި ދުވަހުގެ އަނެއް ދުވަހު ޙަދީޘް ކުރެއްވި ވާހަކައެކެވެ. ތިމަންގެ ދެ ކަންފަތުން އަޑުއެހީމެވެ. އަދި ތިމަންގެ ހިތަށް އެ ރަނގަޅަށް ވިސްނުނެވެ. އަދި އެހެން ޙަދީޘް ކުރެއްވި އިރު ތިމަންގެ ދެލޮލުން އެ ނަބިއްޔާ ދުށީމެވެ. ނަބިއްޔާ ޙަމްދު ޘަނާއަށް ފަހު ޙަދީޘް ކުރެއްވިއެވެ: "މައްކާ ޙުރުމަތްތެރި ތަނަކަށް ހެއްދެވީ ﷲ އެވެ. މީސްތަކުންނެއް ނޫނެވެ. ﷲ އާއި އާޚިރަތް ދުވަހަށް އީމާންވާ މީހަކަށް އެ ތަނުގައި ލޭއޮހޮރުވުން ހުއްދައެއް ނުވާނެއެވެ. އަދި އެ ތަނުގެ ގަހެއް ވެސް ކަނޑައިގެން ނުވާނެއެވެ. މީހަކު، ރަސޫލު ﷲ ﷺ އެ ތަނުގައި ހަނގުރާމަ ކުރެއްވީތީވެ ހުއްދަވާނެ ކަމަށް ބުނެއުޅޭ ނަމަ ތިޔަބައިމީހުން ބުނާށެވެ. ހަމަކަށަވަރުން ﷲ ވަނީ އެ އިލާހުގެ ރަސޫލާއަށް ހުއްދަ ދެއްވައިފައެވެ. އަދި ތިޔަބައިމީހުންނަށް ހުއްދައެއް ނުދެއްވައެވެ. އަދި ތިމަން ނަބިއްޔާއަށް ހުއްދަ ދެވުނީ ދުވާލުގެ ވަގުތުކޮޅަކަށެވެ. ދެން އެ ތަނުގެ ޙުރުމަތްތެރިކަން އިއްޔެއެކޭ އެއްގޮތަށް އެނބުރި އަތުވެއްޖެއެވެ. ހާޒިރުވެ ހުރި މީހާ ހާޒިރު ނުވާ މީހާއަށް އަނގައިދޭށެވެ." އަބޫ ޝޫރައިޙުއަށް ދެންނެވުނެވެ: ޢަމްރު ދެންނެވީ ކީކޭތޯއެވެ؟ އަބޫ ޝުރައިޙު ދެންނެވިއެވެ: ޢަމްރު ދެންނެވީޅ އޭ، އަބޫ ޝުރައިޙުއެވެ. ތިބާއަށް ވުރެ ތިމަން ރަނގަޅަށް ދެނެހުރީމެވެ. އުޅެދިފައިވާ މީހަކަށް ނުވަތަ މީހަކު މަރާލައިގެންދާ މީހަކަށް ނުވަތަ ޖިޒްޔަ ނުދޭންވެގެންދާ މީހަކަށް މައްކާގައި ޙިމާޔަތެއް ނުލިބޭނެއެވެ. |  |  |
|  | 105 |  |  | އަބޫ ބަކްރާ ރިވާ ކުރެއްވިއެވެ: ނަބިއްޔާ ﷺ ޙަދީޘް ކުރެއްވިއެވެ: "ހަމަކަށަވަރުން، ތިޔަބައިމީހުންގެ ލެއާއި ތިޔަބައިމީހުންގެ މުދަލާއި، (މުޙައްމަދު، ޙަދީޘްގެ ރާވީއެއް ދެންނެވިއެވެ: އަދި ތިޔަވައިމީހުންގެ އަބުރޭ ވެސް އަބޫ ބަކްރާ ދެންނެވިކަމަށް ތިމަންނައަށް ހީވެއެވެ.) ތިޔަބައިމީހުންގެ މައްޗަށް ތިޔަބައިމީހުންގެ މި ދުވަހާއި މި މަސް ޙަރާމްވެގެންވާ ފަދައިން ޙަރާމްވެގެންވެއެވެ. ހާޒިރުވެ ހުރި މީހާ ހާޒިރު ނުވާ މީހާއަށް އަނގައިދޭށެވެ. (މުޙައްމަދު، ޙަދީޘްގެ ރާވީއެއް ދަންނަވައި އުޅުއްވިއެވެ: ރަސޫލު ﷲ ﷺ ވިދާޅުވީ ތެދެކެވެ.) ނަބިއްޔާ ދެ ފަހަރު ޙަދީޘް ކުރެއްވިއެވެ: "ތިމަން ނަބިއްޔާ އަނގައި ދީފީމުހެއްޔެވެ؟" |  |  |
|  | 106 |  |  | ޢަލީ ރިވާ ކުރެއްވިއެވެ: ނަބިއްޔާ ﷺ ޙަދީޘް ކުރެއްވިއެވެ: "ތިމަން ނަބިއްޔާގެ މައްޗަށް ދޮގު ނަހަދާށެވެ. އެހެނީ، ހަމަކަށަވަރުން ތިމަން ނަބިއްޔާގެ މައްޗަށް ދޮގު ހަދައިފި މީހަކު، ފަހެ ނަރަކައަށް ވަންނާށެވެ." |  |  |
|  | 107 |  |  | ޢަބްދު ﷲ ބިން ޒުބައިރު ރިވާ ކުރެއްވިއެވެ: (ބައްޕާފުޅު) ޒުބައިރު ގާތު ތިމަން ދެންނެވީމެވެ: ހަމަކަށަވަރުން، އެވެނި މީހަކާއި މިވެނި މީހަކު ރަސޫލު ﷲ ﷺ ގެ އަރިހުން ޙަދީޘް ރިވާ ކުރައްވާ ފަދައިން، ތިބާ ރިވާ ކުރައްވާ އަޑެއް ތިމަން ނާހަމެވެ. ޒުބައިރު ދެންނެވިއެވެ: ނަބިއްޔާއާ ތިމަން ވަތްކެއް ނުވަމެވެ. (އެބަހ: އެހެން މީހުންނަށް އަޑުއިވިފައިވާ އެއްޗެއް ވާނީ ތިމަންނައަށް ވެސް އިވިފައެވެ.) އެކަމަކު، ނަބިއްޔާ ޙަދީޘް ކުރައްވަނިކޮށް ތިމަން އަޑު އެއްސެވީމެވެ: "ތިމަން ނަބިއްޔާގެ މައްޗަށް ދޮގު ހަދައިފި މީހަކު، ފަހެ ނަރަކައިން އޭނައަށް އިށީންނަށް ކަނޑައެޅިފައިވާ ތަން ނަގަށާވެ." |  |  |
|  | 108 |  |  | އަނަސް ދެންނެވިއެވެ: ހަމަކަށަވަރުން، ތިޔަބައިމީހުންނަށް ގިނަގުނަވެގެންވާ ޙަދީޘްތަކެއް ކިޔައިދިނުމުން ތިމަން މަނާ ކުރާ ކަމަކީ، ނަބިއްޔާ ﷺ (މި ފަދައިން) ހަދީޘް ކުރައްވާފައި ވާތީއެވެ: "ތިމަން ނަބިއްޔާގެ މައްޗަށް ގަސްދުގައި ދޮގު ހަދައިފި މީހަކު، ފަހެ ނަރަކައިން އޭނައަށް އިށީންނަށް ކަނޑައެޅިފައިވާ ތަން ނަގަށާވެ." |  |  |
|  | 109 |  |  | ސަލަމާ ރިވާ ކުރެއްވިއެވެ: ނަބިއްޔާ ﷺ ޙަދީޘް ކުރައްވަނިކޮށް ތިމަން އަޑު އެއްސެވީމެވެ: "ތިމަން ނަބިއްޔާގެ މައްޗަށް (ދޮގުހަދައި)، ތިމަން ނަބިއްޔާ ޙަދީޘް ނުކުރައްވާ އެއްޗެއް ޙަދީޘް ކުރެއްވިކަމަށް ބުނެފި މީހަކު، ފަހެ ނަރަކައިން އޭނައަށް އިށީންނަށް ކަނޑައެޅިފައިވާ ތަން ނަގަށާވެ." |  |  |
|  | 110 |  |  | އަބޫ ހުރައިރާ ރިވާ ކުރެއްވިއެވެ: ނަބިއްޔާ ﷺ ޙަދީޘް ކުރެއްވިއެވެ: "ތިމަން ނަބިއްޔާގެ ނަމުން ތިޔަބައިމީހުން (މީހުންނަށް) ނަން ކިޔާށެވެ. އަދި ތިމަން ނަބިއްޔާގެ ކުންޔާއުން (އެބަހީ: އަބުލް ޤާޞިމްއުން) ތިޔަބައިމީހުން (މީހުންނަށް) ކުންޔާ ތިމަން ނަބިއްޔާގެ ނުކިޔާށެވެ. އަދި މީހަކަށް ތިމަން ނަބިއްޔާ ހުވަފެނުގައި ފެނިއްޖެ ނަމަ، ފަހެ ހަމަކަށަވަރުން އޭނައަށް ތިމަން ނަބިއްޔާ އެ ފެނުނީއެވެ. އެހެނީ، ހަމަކަށަވަރުން ޝައިޠާނާއަކަށް ތިމަން ނަބިއްޔާގެ ސޫރައެއް ނުޖެއްސޭނެއެވެ. އަދި ތިމަން ނަބިއްޔާގެ މައްޗަށް ގަސްދުގައި ދޮގު ހަދައިފި މީހަކު، ފަހެ ނަރަކައިން އޭނައަށް އިށީންނަށް ކަނޑައެޅިފައިވާ ތަން ނަގަށާވެ." |  |  |
|  | 111 |  |  | އަބޫ ޖުޙައިފާ ދެންނެވިއެވެ: ޢަލީއަށް ތިމަން ދެންނެވީމެވެ: ތިބާގެ އަތުގައި އެއްވެސް ލިޔުމެއް ވޭތޯއެވެ؟ ޢަލީ ދެންނެވިއެވެ: ނޫނެކެވެ. ﷲ ގެ ފޮތް (އެބަހީ: ޤުރުއާން)، ނުވަތަ މުސްލިމް ފިރިހެނަކަށް (ﷲ ގެ ފަރާތުން) ލިބިފައިވާ ވިސްނުމައި ފަހުމްވުން، ނުވަތަ މި ގަނޑުތަކުގައި ލިޔެފައިވާ އެއްޗެއް ފިޔަވައި އެއްވެސް ލިޔުމެއް ނެތެވެ. އަބޫ ޖުޙައިފާ ދެންނެވިއެވެ: ފަހެ، މި ގަނޑުތަކުގައި ލިޔެފައިވަނީ ކޯއްޗެއްތޯއެވެ؟ ޢަލީ ދެންނެވިއެވެ: ޢަޤްލެވެ. (އެބަހީ: މީހަކު މަރައިލުމުން، މަރުވި މީހާގެ ވާރުތަވެރިންނަށް ދޭންޖެހޭ ދިޔައެވެ.) އަދި އަސީރުން މިނިވަން ކުރަން ދޭންޖެހޭ ފައިސާ އާއި ބެހޭ ގޮތުންނެވެ. އަދި ކާފިރަކު މަރައިލައިގެން، މުސްލިމަކު ނުމެރޭނެ ކަމެވެ. |  |  |
|  | 112 |  |  | އަބޫ ހުރައިރާ ރިިވާ ކުރެއްވިއެވެ: މައްކާ ފަތަޙަ ކުރެއްވި އަހަރު، ޚުޒާޢާ ޤަބީލާގެ މީހުން، ބަނޫ ލައިޘްގެ ތެރެއިން ފިރިހެނަކު މަރާލިއެވެ. އެއީ، އެމީހުންގެ ތެރެއިން ކުރިން މަރާލެވިފައިވާ މީހެއްގެ ބަދަލުގައި ކުރި ކަމެކެވެ. ދެން، ނަބިއްޔާ ﷺ އަށް އެ ޚަބަރު ދެވުމުން، ނަބިއްޔާ ސަވާރީއަށް އަރައިވަޑައިގެން ޚުޠުބާ ދެއްވިއެވެ. އަދި ޙަދީޘް ކުރެއްވިއެވެ: ހަމަކަށަވަރުން، ﷲ ވަނީ ޤަތުލު ނުވަތަ އެތް މައްކާއިން (މަނާކޮށް) ހިފަހައްޓަވާފައެވެ. (ރަވީއެއް ކަމަށްވާ އަބޫ ޢަބްދު ﷲ، މި ތަނުން ކޮން ބަހެއް ކަމާމެދު ޝައްކުވިއެވެ.) އަދި (ﷲ ވަނީ) އެބައިމީހުންގެ މައްޗަށް ރަސޫލު ﷲ ﷺ އާއި މުއުމިނުން ވެރިކުރައްވާފައެވެ. ދަންނާށެވެ. ހަމަކަށަވަރުން، ތިމަން ނަބިއްޔާގެ ކުރިން އެއްވެސް މީހަކަށް (މައްކާގައި ހަނގުރާމަކުރުން) ހުއްދަ ވެގެނެއް ނުވެއެވެ. އަދި ތިމަން ނަބިއްޔާއަށް ފަހު ވެސް، އެއްވެސް މީހަކަށް އެތާ (ހަނގުރާމަ ކުރުން) ހުއްދަ ވެގެނެއް ނުވާނެއެވެ. ދަންނާށެވެ. ހަމަކަށަވަރުން، ތިމަން ނަބިއްޔާއަށް އެތާ (ހަނގުރާމަ ކުރުން) ހުއްދަވީ ދުވާލުގެ ހިނދުކޮޅަކަށެވެ. ދަންނާށެވެ. ހަމަކަށަވަރުން، މި ވަގުތުން ފެށިގެން (ކުރިއެކޭ އެއްފަދައިން) އެ ތަން ޙުރުމަތްތެރިވެގެން ވެއެވެ. އެ ތަނުގެ (ގަހެއްގެ) ކަށްޓެއް އުފުރައިގެން ނުވާނެއެވެ. އަދި އެ ތަނުގެ ގަހެއް ކަނޑައިގެން ނުވާނެއެވެ. އަދި އެ ތަނުގެ މަގު މައްޗަށް ވެއްޓޭ އެއްޗެއް، ވެރިމީހާ ހޯދުމަށް އިޢުލާން ކުރުމަށް މެނުވީ ނަގައިގެން ނުވާނެއެވެ. މީހަކު މަރައިލެވިއްޖެ ނަމަ، އޭނާގެ ވާރުތަވެރިންނަށް ދެ ގޮތުން ކުރެ އެއްގޮތް އިޚްތިޔާރު ކުރުމުގެ ޙައްޤު ވެއެވެ. އެއްގޮތަކީ މަރުގެ ދިޔަ ނެގުމެވެ. އަނެއް ގޮތަކީ ޤަތުލު ކުރި މީހާ ކިބައިން ޤިޞާޞް ހިފުމެވެ." ދެން، ޔަމަނުގެ އަހުލުވެރިންގެ ތެރެއިން އައި މީހަކު ދެންނެވިއެވެ: އޭ، ﷲ ގެ ރަސޫލާއެވެ. ތިމަންނައަށް (މި ކަން) ލިޔެދޭށެވެ. ވީމާ، ނަބިއްޔާ ޙަދީޘް ކުރެއްވިއެވެ: "މިވެނި މީހާގެ ބައްޕައަށް ލިޔެދޭށެވެ." ދެން، ޤުރައިޝުންގެ ތެރެއިން މީހަކު ދެންނެވިއެވެ: އޭ، ﷲ ގެ ރަސޫލާއެވެ. އިދްޚިރު (ގަނދަކޯޅި) ފިޔަވައެވެ. އެއީ، ތިމަންމެންގެ ގޭތަކުގައާއި ކަށްވަޅުތަކުގައި (މީރުވަސް ދުއްވަން) ބަހައްޓައި އެއްޗެކެވެ. ނަބިއްޔާ ޙަދީޘް ކުރެއްވިއެވެ. "އިދްޚިރު (ގަނދަކޯޅި)ފިޔަވައެވެ. އިދްޚިރު (ގަނދަކޯޅި) ފިޔަވައެވެ." |  |  |
|  | 113 |  |  | އަބޫ ހުރައިރާ ރިވާ ކުރެއްވިއެވެ: ނަބިއްޔާ ﷺ ގެ ޞަޙާބީންގެ ތެރެއިން ޢަބްދު ﷲ ބިން ޢަމްރު ފިޔަވައި ތިމަންނާއަށްވުރެ ގިނައިން ނަބިއްޔާގެ ޙަދީޘް ދަންނަ މީހަކު ނުވާނެއެވެ. ފަހެ، ހަމަކަށަވަރުން އެއީ އޭނާ ލިޔެ އުޅޭތީއެވެ. އަދި ތިމަންނައެއް ނުލިޔަމެވެ. |  |  |
|  | 114 |  |  | އިބްނު ޢައްބާސް ރިވާ ކުރެއްވިއެވެ: ނަބިއްޔާ ﷺ އާލާސްކަންފުޅު ބޮޑުވުމުން ޙަދީޘް ކުރެއްވިއެވެ. "ތިމަން ނަބިއްޔާއަށް (ލިޔާނެ) ކަރުދާހެއް ގެނެސްދޭށެވެ. ތިމަން ނަބިއްޔާ ތިޔަބައިމީހުންނަށް ލިޔުމެއް ލިޔެދެއްވާނަމެވެ. އެއީ، އޭގައި ލިޔާ އެއްޗެއްގައި ހިފައިގެން ތިބޭ ނަމަ މަގު ނުފުރެދޭނެ އެއްޗެކެވެ." ޢުމަރު ދެންނެވިއެވެ: ހަމަކަށަވަރުން ނަބިއްޔާ ﷺ ގެ އާލާސްކަންފުޅު ވަނީ މާ ގަދަވެފައެވެ. އަދި އަހަރެމެން އަތުގައި ﷲ ގެ ފޮތް ވެއެވެ. އެ ފުދެއެވެ. ދެން، އެތާ ހުރި މީހުން ޢިޚްތިލާފުވެ ދެބަސްވިއެވެ. އަދި އަޑު ވެސް ގަދަވެއްޖެއެވެ. އެ ހިނދު، ނަބިއްޔާ ﷺ ޙަދީޘް ކުރެއްވިއެވެ. މި ތަނުން ތެދުވެ ދާށެވެ. ތިމަން ނަބިއްޔާ އަރިހުގައި އަރާރުންވުން ކަމަކު ނުދެއެވެ." އެ ތަނުން އިބްނު ޢައްބާސް ނުކުމެ ދެންނެވިއެވެ: ހަމަކަށަވަރުން، ހިތާމަތަކުގެ ތެރެއިން އެންމެ ބޮޑު ހިތާމައަކީ، (އެބައިމީހުންގެ އަރާރުންވުމާ ހުރެ)، ރަސޫލު ﷲ ﷺ ލިޔުއްވަން އުޅުއްވި ލިޔުމަށް ހުރަސް އެޅުމެވެ. |  |  |
|  | 115 |  |  | އުންމު ސަލަމާ ރިވާ ކުރެއްވިއެވެ: ނަބިއްޔާ ﷺ އެއް ރޭ ހޭފުޅުލައްވާފައިގެން ޙަދީޘް ކުރެއްވިއެވެ: "سُبْحَانَ اللَّهِ. މިރޭ ކިހާ ފިތުނައެއް ބާވައިލެވިއްޖެހެއްޔެވެ؟ އަދި ކިހާ ޚަޒާނާއެއް ހުޅުވިއްޖެހެއްޔެވެ؟ ކޮޓަރި ތަކުގައިވާ ކަނބަލުންތައް (ރޭއަޅުކަން ކުރުމަށްޓަކައި) ހޭލައްވާށެވެ. ފަހެ، ފަހަރެއްގައި ދުނިޔޭގައި ހެދުން ލައިގެން އުޅޭ އަންހެނަކު، އާޚިރަތުގައި އޮރިޔާން ޙާލުގައި ވެދާނެއެވެ." |  |  |
|  | 116 |  |  | ޢަބްދު ﷲ ބިން ޢުމަރު ރިވާ ކުރެއްވިއެވެ: ނަބިއްޔާ ﷺ ގެ އުމުރުގެ ފަހު ކޮޅު ތިމަންމެންނާއެކު ޢިޝާ ނަމާދު ކުރެއްވިއެވެ. އެއަށްފަހު ތެދުވެ ޙަދީޘް ކުރެއްވިއެވެ: "ތިޔަބައިމީހުން މި ރޭ ދެކެމުހެއްޔެވެ؟ (އެބަހީ: މިރޭގެ މުހިންމުކަން އެނގޭހެއްޔެވެ؟) މި ރެއިން ފެށިގެން ސަތޭކަ އަހަރު ފުރިހަމަވުމަށް ފަހު، މި ބިން މަތީގައި ހުރި އެކަކުވެސް ދުނިޔެ މަތީގައި ނުހުންނާނެއެވެ." |  |  |
|  | 117 |  |  | އިބްނު ޢައްބާސް ރިވާ ކުރެއްވިއެވެ: ތިމަންނަގެ މައިފުށުގެ ބޮޑުދައިތާފުޅު އަދި ނަބިއްޔާ ﷺ ގެ އަނބިކަންބަލުން، މައިމޫނާ ބިންތި އަލްޙާރިޘްގެ ގެކޮޅުގައި ރޭގަނޑު ހޭދަ ކުރީމެވެ. އެ ރެއަކީ، ނަބިއްޔާ ﷺ އެ ކަމަނާގެ އަރިހުގައި މަޑުކުރައްވާ ރެއެވެ. ނަބިއްޔާ ﷺ ޢިޝާ ނަމާދު ކުރައްވައިގެން، އެ ނަބިއްޔާގެ ގެކޮޅަށް ވަޑައިގަތެވެ. ދެން، ހަތަރު ރަކުޢަތް ކުރެއްވިއެވެ. އެއަށް ފަހު، އަވާހާރަ ލެއްޕެވިއެވެ. ދެން ހޭލިއެވެ. އަދި ޙަދީޘް ކުރެއްވިއެވެ: "ކުޑަ ކުއްޖާ ނިދީހެއްޔެވެ؟" ނުވަތަ އެފަދަ އެހެން ބަހެއް ވިދާޅުވިއެވެ. ދެން ނަމާދަށް ތެދުވިއެވެ. ވީމާ ތިމަން ވެސް ނަބިއްޔާގެ ވާތް ފަރާތުގައި ނަމާދަށް ތެދުވީމެވެ. ދެން (ތިމަން ގެންގޮސް) ނަބިއްޔާގެ ކަނާތް ފަރާތުގައި ތިމަން ބަހައްޓައިފިއެވެ. އަދި ފަސް ރަކުޢަތް ކުރެއްވިއެވެ. އެއަށް ފަހު ދެ ރަކުޢަތް ކުރެއްވިއެވެ. ދެން އަނެއްކާ ވެސް ނަބިއްޔާ އަވާހާރަ ލެއްޕެވިއެވެ. އަދި ތިމަންނައަށް ނަބިއްޔާގެ ގުގުރިފުޅުގެ އަޑު އިވުނެވެ. ދެން އެއަށް ފަހު (ފަތިސް) ނަމާދަ ނިކުތެވެ. |  |  |
|  | 118 |  |  | އަބޫ ހުރައިރާ ރިވާ ކުރެއްވިއެވެ: ހަމަކަށަވަރުން، މީސްތަކުން ބުނެ އުޅެއެވެ: އަބޫ ހުރައިރާ (ޙަދީޘް ރިވާކުރުން) ގިނަކޮށްފިއެވެ. އަދި ﷲ ގެ ފޮތުގައިވާ ދެ އާޔަތެއް ނުވާ ނަމަ، އެންމެ ޙަދީޘްއެއް ވެސް ތިމަން ރިވާ ނުކުރީމުހެވެ. ދެން، ކިޔަވައި ވިދާޅުވިއެވެ: ❞ހަމަކަށަވަރުން، ބަޔާންވެގެންވާ ހެކިތަކާއި ހިދާޔަތު ތެރެއިން ތިމަން އިލާހު ބާވައިލެއްވި ތަކެތި، މީސްތަކުންނަށް ތިމަން އިލާހު އެ ފޮތުގައި ބަޔާންކޮށް ދެއްވުމަށް ފަހު، އެ ތަކެތި ފޮރުވާ މީހުންނަށް ﷲ ލަޢުނަތް ލައްވައެވެ. އަދި އަދި ލަޢުނަތް ދޭ ފަރާތްތަށް ވެސް (އެބަހީ: އެންމެހައި ޚަލްޤުތަކުން) އެބައިމީހުންނަށް ލަޢުނަތް ދެއެވެ. (އެއީ) ތައުބާވެ، (ޢަމަލުތައް) އިޞްލާޚުކޮށް، (ފޮރުވި ކަންތައް) ބަޔާން ކުރި މީހުން މެނުވީއެވެ. ފަހެ، އެ (ފަދަ) މީހުންނަށް ތިމަން އިލާހު ތައުބާ ލައްވަމެވެ. އަދި ތިމަން އިލާހީ، ގިނަގިނައިން ތައުބާ ޤަބޫލު ކުރައްވާ، ރަޙީމް ވަންތަ އިލާހެވެ.❝ (ދެން އަބޫ ހުރައިރާ ދެންނެވިއެވެ:) ހަމަކަށަވަރުން، މުހާޖިރުންގެ ތެރެއިންވާ ތިމަންމެންގެ އަޚުން މަޝްޢޫލުވެ އުޅުއްވީ ބާޒާރުގައި ވިޔަފާރި ކުރެއްވުމުގައެވެ. އަދި ހަމަކަށަވަރުން، އަންޞާރުންގެ ތެރެއިންވާ ތިމަންމެންގެ އަޚުން މަޝްޢޫލުވެ އުޅުއްވީ އެބައިމީހުންގެ މުދަލުގައި (އެބަހީ: ދަނޑުތަކުގައި) މަސައްކަތް ކުރެއްވުމުގައެވެ. އަދި ހަމަކަށަވަރުން، (ތިމަން) އަބޫ ހުރައިރާ އުޅުނީ އަބަދުވެސް ރަސޫލު ﷲ ﷺ އަރިހުގައި، ކިރިޔާ ބަނޑުގެ ހައިހޫނުކަން ފިލާވަރަށް ކައިގެންނެވެ. އަދި އެބައިމީހުން ހާޒިރު ނުވާ ކަންތައްތަކަށް (ތިމަން) ހާޒިރުވެ އުޅުނީމުއެވެ. އަދި އެބައިމީހުން ހިތުދަސް ނުކުރައްވާ ކަންތައްތައް (ތިމަން) ހިތުދަސްކޮށް އުޅުނީމެވެ. |  |  |
|  | 119 |  |  | އަބޫ ހުރައިރާ ރިވާ ކުރެއްވިއެވެ: ތިމަން ދެންނެވީމެވެ: އޭ، ﷲ ގެ ރަސޫލާއެވެ. އިބަ ނަބިއްޔާގެ އަރިހުން ވަރަށް ގިނަ ޙަދީޘް އަޑު އަހަމެވެ. އެކަމަކު، އެ ހަނދާން ނެތިދެއެވެ. ނަބިއްޔާ ޙަދީޘް ކުރެއްވިއެވެ: "ތިބާގެ ފޮށާ ފަތުރާށެވެ." ވީމާ، ތިމަން އެ ފެތުރީމެވެ. ދެން، ނަބިއްޔާ ދެ އަތްޕުޅަށް އެއްޗެއް ފުރާ (ތިމަންގެ ފޮށައަށް އެ އަޅުއްވާ) ފަދަ ގޮތެއް ހައްދަވައިފާ ޙަދީޘް ކުރެއްވިއެވެ: މީތި ނަގައި ގައިގައި އަޅުއްވާށެވެ." ވީމާ، ތިމަން އޭތި ނަގައި ގައިގައި އެޅުއްވީމެވެ. އަދި އޭގެ ފަހުން ތިމަން އެއްވެސް އެއްޗެއް ހަނދާން ނެތި ނުދެއެވެ. |  |  |
|  | 120 |  |  | އަބޫ ހުރައިރާ ރިވާ ކުރެއްވިއެވެ: ރަސޫލު ﷲ ﷺ އަރިހުން ދެ ވައްތަރެއްގެ ޢިލްމު ތިމަން ހިތުދަސް ކުރީމެވެ. ފަހެ، އޭގެ ތެރެއިން އެއް ވައްތަރުގެ ޢިލްމު ފަތުރައިފީމެވެ. އަދި އޭގެ ތެރެއިން އަނެއް ވައްތަރުގެ ޢިލްމު ފަތުރައިފި ނަމަ، މި ކަރު ކަނޑާލެވޭނެއެވެ. (އެބަހީ: ތިމަންނަ މަރައިލެވޭނެއެވެ.) |  |  |
|  | 121 |  |  | ޖަރީރު ރިވާ ކުރެއްވިއެވެ: ނަބިއްޔާ ﷺ، ޙައްޖަތުލް ވަދާޢުގައި ތިމަންނައަށް ޙަދީޘް ކުރެއްވިއެވެ: "މީސްތަކުން ކައިރި ހަނުތިބެ ކަނުލައި އަޑުއަހަން ދަންނަވާށެވެ." ދެން ނަބިއްޔާ ޙަދީޘް ކުރެއްވިއެވެ: "ތިމަން ނަބިއްޔާއަށް ފަހު، ތިޔަބައިމީހުން އެއްބަޔަކު އަނެއްބަޔެއްގެ ކަނދުރާތަކުގައި ޖަހައި، ކާފަރުންގެ ގޮތުގައި އެނބުރި ނުދާށެވެ." |  |  |
|  | 122 |  |  | ސަޢީދު ބިން ޖުބައިރު ރިވާ ކުރެއްވިއެވެ: އިބްނު ޢައްބާސް ގާތު ތިމަން ދެންނެވީމެވެ: ހަމަކަށަވަރުން، ނައުފު އަލްބިކާލީ ދަޢުވާ ކުރާ ގޮތުގައި، (ޚަޟިރުއާއެކު އުޅުއްވި) މޫސާ އަކީ ބަނީ އިސްރާއީލުގެ (ނަބިއްޔާ) މޫސާ އެއް ނޫނެވެ. އެއީ ހަމަ ކޮންމެވެސް އެހެން މޫސާއެކެވެ. އިބްނު ޢައްބާސް ދެންނެވިއެވެ: ﷲ ގެ ޢަދުއްވު (ނައުފު) އެ ހެދީ ދޮގެކެވެ. އުބައިޔު ބިން ކަޢުބް ތިމަންމެންނަށް ކިޔައި ދެއްވިއެވެ: ނަބިއްޔާ ﷺ ޙަދީޘް ކުރެއްވިއެވެ: "ބަނީ އިސްރާއީލަށް ޚުތުބާ ދެއްވުމަށް ނަބިއްޔާ މޫސާ ތެދުވިއެވެ. ދެން މޫސާއަށް ސުވާލު ކުރެވުނެވެ: މީސްތަކުންގެ ތެރެއިން އެންމެ ބޮޑަށް ޢިލްމު ލިބިފައިވަނީ ކާކަށްތޯއެވެ؟ ވީމާ މޫސާ ދެންނެވިއެވެ: އެންމެ ބޮޑަށް ޢިލްމު ލިބިފައިވަނީ ތިމަންނައަށެވެ. ފަހެ، ﷲ އެކަމުގެ މައްޗަށް މޫސާ ޢިތާބަ ކުރެއްވިއެވެ. (އެބަހީ: އެ ކަމާ މެދު ނުރުއްސަވާ، އެ ނަބިއްޔާ އަދަބުވެރި ކުރައްވާ ހަނދުމަކޮށް ދެއްވިއެވެ.) އެއީ، އެ އިލާހަށް ޢިލްމު ނިސްބަތް ނުކުރެއްވުމުންނެވެ. ފަހެ، ﷲ މޫސާއަށް ވަޙީ ކުރެއްވިއެވެ: ތިމަން އިލާހުގެ އަޅުންގެ ތެރެއިންވާ އަޅަކު ދެ ކަނޑު ގުޅޭ ހިސާބުގައި ވެއެވެ. އޭނާ ތިބާއަށް ވުރެ ބޮޑަށް ޢިލްމު ލިބިގެންވެއެވެ. މޫސާ ދެންނެވިއެވެ: އޭ، މި އަޅާގެ ވެރި ރައްބެވެ. ފަހެ، އެ އަޅާ (ހޯދޭނީ) ކިހިނަކުންހެއްޔެވެ؟ ދެން، މޫސާއަށް ވަޙީ ކުރެއްވުނެވެ: ވަށިގަނޑަކަށް މަހެއް ލައިގެން ގެންދަވާށެވެ. އަދި އެ މަސް ގެއްލިޖެ ހިނދު، ފަހެ އެ އަޅާ އެތާ ހުންނަވާނެއެވެ. ވީމާ މޫސާ، އެ ނަބިއްޔާގެ ޒުވާން އެކުވެރިޔާ ޔޫޝަޢު ބިން ނޫންއާއެކު ނުކުމެ ހިނގައްޖެއެވެ. އަދި ވަށިގަނޑުގައި މަސް ގެންދެވިއެވެ. ދެން، (އެހެން ދަމުން ގޮސް) ބޮޑު ހިލަގަނޑަކާ ހަމައަށް އާދެވުނެވެ. އަދި (އެތާ) އޮށޯވެ އަވަހާރަލެއްޕެވިއެވެ. ދެން، އެ މަސް އެ ވަށިގަނޑުން ދެމިގަނެގެން ގޮސް ކަނޑަށް ދަތުރު ކުރިއެވެ. އަދި އެ ކަންތައް ވެގެން ދިޔައީ މުސާއާއި އެ ނަބިއްޔާގެ އެކުވެރި ޒުވާނާއަށް ޢަޖާއިބު ކުރުވަނިވި ކަމަކަށެވެ. ދެން، އެ އެ ދުވަހާއި ރޭގެ ބާކީ ބައި ހިނގެވިއެވެ. އަދި ފަތިސް ވުމުން މޫސާ، އެ ނަބިއްޔާގެ އެކުވެރި ޒުވާނާއަށް ދެންނެވިއެވެ: ❞ތިމަންމެންގެ މެންދުރުގެ ކެއުން ގެނެސްދޭށެވެ. ހަމަކަށަވަރުން، ތިމަންމެންގެ މި ދަތުރުގެ ސަބަބުން ވަރަށް ބޮޑަށް ވަރުބަލިކަން ލިބިއްޖެއެވެ.❝ އަދި މޫސާއަށް އަމުރުވެވިގެންވާ ހިސާބު ފަހަނަޅައި ދެވެންދެން އެއްވެސް ވަރުބަލި ކަމެއް ނުލިބެއެވެ. ދެން، މޫސާގެ ޚާދިމު ކުއްޖާ މޫސާއަށް ދެންނެވިއެވެ: ❞ބޮޑު ހިލަގަނޑު ކައިރީގައި ތިމަންމެން މަޑުކޮށްލި އިރު ހަނދުމަކުރައްވަމުތޯއެވެ؟ ހަމަކަށަވަރުން، (އެ ހިނދު) ތިމަން އެ މަހުގެ މަތިން ހަނދާން ނެތުނީއެވެ. އަދި އޭގެ މަތިން ތިމަން ހަނދާން ނައްތުވާލީ ޝައިޠާނާ ފިޔަވައި އެހެން އެއްވެސް އެއްޗެއް ނޫނެވެ. މޫސާ ދެންނެވިއެވެ: ތިޔައީ (ހަމަ) ތިމަންމެން ބޭނޫންވި ކަންތަކެވެ. ދެން، އެ ދެބައިމީހުންގެ ފިޔަވަޅުތައް ފަހަތުން އެނބުރި އަތުވެއްޖެއެވެ.❝ ދެން، އެ ހިލަޔާ ހަމައަށް ގޮސް ނިމުމުން، އެ ހިނދު އެތާ ގައިގައި ފޮށާ ލައިގެން ހުރި މީހަކު ހުއްޓެވެ. މޫސާ ސަލާން ގޮވުމުން، ޚަޟިރު ދެންނެވިއެވެ: ތިބާގެ ބިމުގައި ސަލާން އޮންނަނީ ކިހިނަކުންތޯއެވެ؟ މޫސާ ދެންނެވިއެވެ: ތިމަންނަ އަކީ މޫސާއެވެ. ޚަޟިރު ދެންނެވިއެވެ: ބަނީ އިސްރާއީލުގެ މޫސާތޯއެވެ؟ މޫސާ ދެންނެވިއެވެ: އާއެކެވެ. ❞ތިބާއަށް އުނގަންނައި ދެއްވާފައިވާ ހިދާޔަތާއި ޢިލްމުން ތިމަންނައަށް އުނގަންނައި ދެއްވުމަށް، ތިބާއާއެކު ތިމަން ދެވިދާނެތޯއެވެ؟ ޚަޟިރު ދެންނެވިއެވެ: ހަމަކަށަވަރުން، ތިމަންނައާއެކު ކެތްތެރިވެ އުޅުމަށް ތިބާއަކަށް ކުޅަދާނައެއް ނުވާނެއެވެ.❝ އޭ، މޫސާއެވެ. ހަމަކަށަވަރުން ތިމަންނަ މިހުރީ، ﷲ ގެ ޢިލްމުގެ ތެރެއިން އެ އިލާހު ދެއްވި ޢިލްމެއްގެ މަތީގައެވެ. އެއީ އެ އިލާހު ތިމަންނައަށް އުނގަންނަވައި ދެއްވި، އަދި ތިބާއަށް ނޭނގޭ ޢިލްމެކެވެ. އަދި ތިބާ ތިހުރީ ޢިލްމެއްގެ މަތީގައެވެ. އެއީ، އެ އިލާހު ތިބާއަށް އުނގަންނަވައި ދެއްވި، އަދި ތިމަންނައަށް ނޭނގޭ ޢިލްމެކެވެ. މޫސާ ދެންނެވިއެވެ: ❞ﷲ އިރާދަ ކުރެއްވިއްޔާ، ތިބާއަށް ތިމަން ފެންނާނީ ކެތްތެރިވާ މީހެއްގެ ގޮތުގައެވެ. އަދި ތިބާގެ އެއްވެސް އަމުރެއްގައި ތިމަން ނުކިޔަމަންތެރިއެއް ނުވާނަމެވެ.❝ އެއަށް ފަހު، މޫސާއާއި ޚަޟިރު ގޮނޑުދޮށުގައި ހިނގައި އުޅުއްވިއެވެ. މޫސާއާއި ޚަޟިރަށް އޮޑިއެއް ނުވެއެވެ. ދެން ކައިރިން އޮޑިއެއް ހުރަސް ކުރުމުން، އެއަށް އަރުވާތޯ އޭގައި ތިބި މީހުންނަށް ވާހަކަ ދެއްކެވިއެވެ. އެއީ ޚަޟިރުކަން އެނގުމުން، އެނގުމުން އެއްވެސް ނާލަކާ ނުލާ މޫސާއާއި ޚަޟިރު އެއަށް އެރުވިއެވެ. އެއަށް ފަހު، ފެންފޯއް ދޫންޏެއް އައިސް އޮޑީގެ އަރިމައްޗަށް ތިރިކޮށްލައި، އެއްފަހަރު ނުވަތަ ދެފަހަރު މޫދަށް ތުން ހެރިއެވެ. ދެން ޚަޟިރު ދެންނެވިއެވެ: އޭ، މޫސާއެވެ. މި ދޫނި ތުން ޖެހުމުން (މޫދުން މަދުވާ މިންވަރު) ފިޔަވާ، ތިމަންނައާއި ތިބާގެ ޢިލްމު، ﷲ ގެ ޢިލަމުން އެއްވެސް މިންވަރެއް މަދެއް ނުކުރެއެވެ. އެއަށް ފަހު، ޚަޟިރު އޮޑީގެ ފިލާތަކު ތެރެއިން ފިލައަކަށް ގޮސް، އޭތި ނައްޓައިލިއެވެ. ވީމާ، މޫސާ ދެންނެވިއެވެ: އެބައިމީހުން ތިމަންމެން އަރުވައިދިނީ އެއްވެސް އަގަކައި ނުލައެވެ. ދެން ތިބާ ގޮސް އެބައިމީހުން ޢަރަޤު ކުރުމަށް ޓަކައި އެބައިމީހުންގެ އޮޑިން ފޫދުއްވާލީހެއްޔެވެ؟ ޚަޟިރު ދެންނެވިއެވެ: ❞ހަމަކަށަވަރުން، ތިމަންނައާއެކު ކެތްތެރިވެ އުޅުމަށް ތިބާއަކަށް ކުޅަދާނައެއް ނުވެވޭނެއޭ ބުނީމެއްނޫންތޯއެވެ؟❝ މޫސާ ދެންނެވިއެވެ: ތިމަންނައަށް ހަނދާން ނެތުނީތީވެ ދަތި ނުކުރައްވާށެވެ. (އަދި މާފު ކުރާށެވެ.)❝ (ނަބިއްޔާ މުޙައްމަދު ﷺ ޙަދީޘް ކުރެއްވިއެވެ:) ފަހެ، އެއީ މޫސާގެ ފަރާތުން ހަނދާން ނެތުނު ފުރަތަމަ ފަހަރެވެ. އެއަށް ފަހު، މޫސާއާއި ޚަޟިރު ހިނގައްޖެއެވެ. ދެން ކުޑަ ފިރިހެން ކުއްޖަކު، އެހެން ކުޑަކުދިންތަކަކާއެކު ކުޅޭތަނަކަށް (އަތުވެއްޖެއެވެ.) ފަހެ، އެ ކުއްޖާގެ ބޮލުގެ މަތީގައި ޚަޟިރު ހިފައި، އޭނާގެ އަތުން އެ ކުއްޖާގެ ބޯ އުފުރާލައިފިއެވެ. ވީމާ، މޫސާ ދެންނެވިއެވެ: އެހެން މީހަކު މަރައިފައި ނުވާ ނަފްސެއް، ތިޔަ މަރާލީތޯއެވެ؟❝ ޚަޟިރު ދެންނެވިއެވެ: ❞ހަމަކަށަވަރުން، ތިމަންނައާއެކު ކެތްތެރިވެ އުޅުމަށް ތިބާއަކަށް ކުޅަދާނައެއް ނުވެވޭނެއޭ ބުނީމެއްނޫންތޯއެވެ؟❝ ❞އެއަށް ފަހު، މޫސާއާއި ޚަޟިރު ހިނގައްޖެއެވެ. ދެން، ރަށެއްގެ އަހުލުވެރިންގެ ގާތަށް ދެވުމުން، އެބައިމީހުންގެ ކިބައިން ކާއެތިކޮޅަކަށް މޫސާއާއި ޚަޟިރު އެދުނެވެ. އެހެނަސް، މޫސާއާއި ޚަޟިރަށް މެހެމާންދާރީ އަދާ ކުރުމަށް އެބައިމީހުން ދެކޮޅުހެދިއެވެ. ދެން، މޫސާއާއި ޚަޟިރަށް އެ ރަށުގައި ވެއްޓެން އުޅޭ ފާރެއް ފެނިއްޖެއެވެ. ވީމާ، ޚަޟިރު އެ ފާރު ތެދުކޮށް ރަނގަޅު ކުރިއެވެ.❝ ޚަޟިރު އަތުން އިޝާރާތް ކުރައްވާ އެ ފާރު ތެދުކޮށް ރަނގަޅު ކުރެއްވިއެވެ. މޫސާ ދެންނެވިއެވެ: ❞ތިބާ ބޭނުންވި ނަމަ، ތިކަމަށް އުޖޫރައެއް ނެގުނީހެވެ.❝ ޚަޟިރު ދެންނެވިއެވެ: ❞މިއީ ތިމަންނައާއި ތިބާގެ ވަކިވުމެވެ.❝ (ނަބިއްޔާ މުޙައްމަދު ﷺ ޙަދީޘް ކުރެއްވިއެވެ:) ﷲ މޫސާއަށް ރަޙުމަތް ލައްވާށިއެވެ. މޫސާއާއި ޚަޟިރުގެ ވާހަކަ އިތުރަށް އަހަރެމެންނަށް އެނގެންދެން މޫސާ ކެތްތެރިވެލެއްވި ނަމަ، އަހަރެމެން އެ ކަމަށް ލޯބިކުރީހެވެ." |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |